 

GRUPURILE DE INTERES ŞI

ACTIVITATEA DE LOBBY

 

INTRODUCERE

 

Problema grupurilor de interes şi a activităţii acestora pare, la prima vedere şi, mai ales, în spaţiul românesc, una marginală. Numai la prima vedere, deoarece această problemă deschide numeroase altele, a căror abordare implică incursiuni teoretice în chestiuni fundamentale pentru înţelegerea vastului concept de “democraţie” şi a diverselor variante în care acesta a fost pus în practică. În spaţiul românesc, deoarece tradiţia constituţională şi politologică din ţara noastră se înscrie pe linia de gândire continentală şi, în special, a raţionalismului francez, în opoziţie cu paradigma anglo-saxonă, de factură empiric-pragmatică; între cele două metode există atât diferenţe de premise, cât şi de metodologie, fapt care, uneori, poate conduce la rezultate contrarii. Apoi, după lunga perioadă în care practicile democratice au fost străine de România, asistăm la o redescoperire a acestor practici şi a problemelor subsecvente lor, astfel încât este firesc decalajul temporal, atât la nivel teoretic, cât şi practic, faţă de alte ţări cu tradiţie democratică îndelungată şi neîntreruptă.

Vom începe, în prima parte a lucrării, cu definirea conceptelor ce se regăsesc chiar în titlu: “grup de interes” şi “lobby”.

Problema existenţei şi activităţii grupurilor de interes capătă sens în contextul discuţiei despre principiul democraţiei reprezentative şi despre raportul dintre interesul general şi interesele particulare. Această discuţie a fost purtată în mod diferit în cele două spaţii, cel anglo-saxon şi cel continental-francez.

În partea a doua a lucrării vom trata aceste controverse teoretice, punând în evidenţă diferenţele de abordare de care am pomenit. Vom începe cu abordarea problemei în Statele Unite ale Americii, în cadrul paradigmei pluraliste; spaţiul acordat acestei teme este relativ mare, pe de o parte fiindcă grupurile de interes şi activitatea acestora au apărut ca realitate şi apar ca problemă, în spaţiul american, fenomen importat, ulterior, în ţările europene; pe de altă parte, fiindcă modelul pluralist de gândire a societăţii, specific american, este considerabil diferit şi relativ necunoscut în România. Această linie de gândire politică, care constituie însuşi fundamentul federaţiei americane, pune pe primul plan interesele particulare contrare, a căror luptă continuă şi echilibru punctual înseamnă, de fapt, democraţia.

Modelul ideologic şi constituţional francez, din care s-a inspirat şi cel românesc, consideră interesul general ca fiind primordial; de asemenea, principiul suveranităţii naţionale joacă un rol important, în virtutea lui considerându-se că indivizii deleagă reprezentanţilor lor exerciţiul puterii politice, iar aceşti reprezentanţi aleşi sunt purtătorii intereselor comune, aşadar generale, ale întregii naţiuni. În această logică, orice interes particular care este exprimat ulterior momentului delegării nu-şi mai găseşte nici o justificare, intrând chiar în conflict cu interesul general şi, implicit, cu democraţia. Această paradigmă va fi tratată în mod sintetic, urmărind mai ales diferenţele faţă de paradigma americană.

Un modus vivendi a fost încercat în ţările Europei Occidentale prin revigorarea, în ultimele decenii, a corporatismului, sub forma neocorporatismului social (deoarece, şi în aceste ţări, există diverse interese particulare şi încercări ale acestora de a influenţa procesul decizional guvernamental, iar existenţa lor este o realitate care nu poate fi ignorată). Acest nou tip de relaţii sociale va fi tratat în finalul părţii teoretice.

Grupurile de interes acţionează eficient prin intermediul lobby-ului. După ce vom defini acest tip de activitate de influenţare a deciziilor guvernământului, în prima parte a lucrării, vom trece în revistă principalele modalităţi, tehnici şi strategii de lobby, fără pretenţii de exhaustivitate, deoarece, prin esenţă, această activitate este extrem de adaptativă, în funcţie de obiectivele avute în vedere şi de tipul de decizie care se urmăreşte a fi influenţată.

O dată încheiată partea teoretică a lucrării, de fundamentare a conceptelor în discuţie, vom trece la expunerea situaţiei de fapt şi a măsurilor legislative în ceea ce priveşte grupurile de interes şi activitatea acestora. Vom începe cu Statele Unite, cărora le vom rezerva un capitol distinct, în care vom prezenta câteva probleme actuale legate de sistemul reprezentării intereselor prin lobby şi soluţia legislativă dată, în 1995, de Congresul american. Vom continua cu prezentarea activităţilor de lobby la nivelul Comunităţii Europene, Bruxelles fiind singurul loc din Europa unde, în ultimul timp, amploarea acestui fenomen este comparabilă cu cea înregistrată pe continentul nord-american. În final, vom prezenta reglementările în domeniu din ţările Uniunii Euroene, în măsura în care acestea există.

 

 2. DEFINIREA CONCEPTELOR “GRUP DE INTERES” Şi “lobby”

 

2.1 “Grup de interes”

Pe fondul numeroaselor definiţii de care a beneficiat, se poate afirma că un grup de interes este un ansamblu de indivizi cu interese comune, al cărui scop este susţinerea şi apărarea acestor interese, prin influenţa exercitată asupra procesului guvernamental.

De remarcat este faptul că, în mod frecvent, aceste interese nu sunt nemijlocit politice, ci economice, profesionale, morale etc., dar, în măsura în care grupurile exercită influenţă – ce poate lua uneori forma presiunii – asupra instituţiilor politice şi a persoanelor ce ocupă funcţii în cadrul acestora, ele devin relevante pentru sfera politicului.

2.1.1 “Grup de interes” şi “grup de presiune”

Dacă la începutul anilor ’50, când David Truman publica “The Governmental Process”, era consacrată formula “grupuri de presiune” pentru a defini grupurile ce se implică în procesul politic fără a fi partide politice, ulterior, preferinţa sa pentru formula “grupuri de interes” va fi împărtăşită de numeroşi teoreticieni – nu numai americani – spre a evita conotaţiile negative pe care le implică ideea de “presiune” politică.

Graniţa dintre grup de interes şi grup de presiune este relativă şi dificil de identificat. La prima vedere, distincţia priveşte modalităţile concrete în care respectivul grup îşi urmăreşte propriile interese şi îşi face simţită prezenţa în procesul guvernamental (de pildă, există o deosebire semnificativă între punerea la dispoziţia factorilor decizionali, în cadrul unei activităţi de lobby, de date şi informaţii ce susţin anumite revendicări, pe de-o parte, şi, pe de altă parte, organizarea unor manifestaţii de stradă, în forţă).

Sub acest aspect, J. Shafritz deosebeşte un “lobby” de un “grup de presiune”; chiar dacă cel de-al doilea termen este folosit uneori ca similar celui dintâi (evident, într-un sens mai puţin favorabil), în fapt, un grup de presiune este mare, deseori amorf şi alcătuit din amatori care urmăresc să influenţeze sistemul politic, precum şi opinia publică, în vreme ce un “lobby” este, de regulă, un grup relativ mic (uneori chiar o singură persoană), alcătuit din profesionişti, ce pot fi angajaţi spre a influenţa eficient anumite decizii politice.

Jean Maynaud consideră că grupurile de interes se transformă în organisme de presiune începând din momentul în care persoane din cadrul lor, responsabile cu acest lucru, “utilizează acţiunea asupra aparatului guvernamental pentru a face să triumfe aspiraţiile sau revendicările lor”. În alţi termeni, categoria “grup de presiune” înglobează grupurile de interes luate în 

considerare potrivit unui anumit sector din activitatea lor. Totuşi, uneori, grupuri de interes, aparent îndepărtate de zone în care influenţarea guvernământului devine o necesitate, se transformă uşor în organisme de presiune.

2.1.2 Elementele grupului de interes

Complexitatea şi diversitatea fenomenului grupurilor de interes/presiune au determinat pe numeroşi autori, mai ales politologi francezi, să considere că acest fenomen este recognoscibil în prezenţa a trei elemente. Primul element: existenţa unui grup sau a unei comunităţi organizate. Organizarea, mai mult sau mai puţin temeinică, mai mult sau mai puţin diferenţiată, se distinge de o simplă mişcare spontană şi efemeră. Organizarea, în special prin durata sa, este necesară pentru asigurarea exerciţiului reprezentării şi al revendicării.

Grupul de interes/presiune exercită acţiuni de apărare în favoarea membrilor săi, în favoarea unui interes comun. Aşadar, al doilea element este: interesul şi apărarea acestui interes. Cea mai mare parte a autorilor sunt de acord cu acest criteriu, totuşi interpretările sunt foarte diverse. Acest criteriu prezintă, în acelaşi timp, aspecte subiective şi obiective. Subiective, pentru că interesul nu se poate constitui decât din momentul în care se manifestă o solidaritate minimală între persoanele susceptibile să aparţină grupului. Această solidaritate depinde de conştientizarea sa de către membrii grupului, depinde de legăturile pe care această conştientizare le creează şi le dezvoltă. Solidaritatea depinde şi de natura elementelor materiale care sunt în joc; ea intervine efectiv pe baza elementelor concrete. Fiindcă interesul, atunci când se constituie, depinde de factori obiectivi. Gama acestor factori este infinită. Din această cauză, pentru anumiţi autori, numai interesele materiale trebuie luate în considerare şi reţinute, cauzele morale nefiind constitutive pentru un interes, aşadar, pentru un grup de interes/presiune. Eckstein, de exemplu, opune grupurile bazate pe caracteristici obiective, numite “grupuri de interes”, celor bazate pe promovarea valorilor morale sau concepţiilor ideologice, numite “grupuri de atitudine”. 

Însă, după cum a remarcat R. G. Schwartzenberg (în “Sociologie Politique”, 1971), distincţia fondată pe acţiuni interesate şi acţiuni dezinteresate nu trebuie supraestimată, din mai multe motive. Există grupuri care apără, simultan, interese materiale şi cauze morale; există organizaţii care, câteodată, disimulează obiective concrete şi interesate în spatele unor idei morale sau teme ideologice. Interpretarea preocupărilor face ca frontiera dintre interesele materiale şi cele morale să rămână greu de distins.

Al treilea element este exercitarea influenţei, “presiunea”. De fapt, interesul de bază îşi capătă relieful şi importanţa, indiferent de natura sa, în momentul în care grupul pretinde, prin diverse mijloace şi strategii, prezervarea, apărarea acestui interes. Pentru acesta, el va exercita acţiuni de presiune, acţiuni de influenţare, intervenţii asupra tuturor punctelor nodale ale reţelei 

guvernamentale, susceptibile de a slăbi sau modifica natura intereselor apărate. Aceste acţiuni vor fi exercitate, firesc, asupra puterii, a aparatului guvernamental, considerat sub toate aspectele sale: presiunea devine, astfel, politică.

2.1.3 Diversitatea grupurilor de interes. Clasificări

Deoarece în SUA există cele mai multe şi mai active grupuri de interes, vom releva câteva aspecte privind varietatea şi complexitatea acestora. Jack Walker, autor de referinţă în studiul grupurilor de interes, apreciază că, în ultimele decenii, ele au cunoscut schimbări dramatice, fiind implicate în aproape toate deciziile importante care se iau la Washington. Deşi este dificil de realizat o inventariere riguroasă a grupurilor de interes, se menţionează că numai în capitala SUA, numărul acestora (prin reprezentanţi) este de câteva zeci de mii. Pentru că numărul şi diversitatea lor au determinat elaborarea a numeroase variante de clasificare, în cele ce urmează ne vom opri doar la câteva categorii, diferenţiate în funcţie de obiectivele pe care le urmăresc.

După aprecierea lui Walker, aproximativ 80% din grupurile de interes americane au la bază comunitatea ocupaţională sau profesională, şi nu o cauză socială largă sau o idee abstractă de interes colectiv. Dintre acestea, prima categorie este aceea a grupurilor de interes ce fiinţează în sectorul privat al economiei şi care constituie “trade associations”, cum ar fi: Mortage Bankers Association (Asociaţia băncilor ipotecare), National Tank Truck Conference (Conferinţa naţională a transportatorilor rutieri cu cisterne). National Soybean Producers Association (Asociaţia naţională a producătorilor de soia) sau Motorcycle Industry Council (Consiliul industriaşilor de motociclete).

A doua categorie este aceea a asociaţiilor din sectorul public, asociaţii ce reprezintă un anumit tip de organisme administrative sau de organizaţii non-profit, cum ar fi: Association of American Medical Colleges (Asociaţia institutelor de medicină), National Association of Counties (Asociaţia naţională a districtelor) sau American Association of Homes for the Aged (Asociaţia americană a căminelor pentru vârstnici).

Există şi o categorie mixtă, în care intră grupuri ai căror membri fac parte din ambele sectoare, public şi privat. Este vorba, pe de-o parte, de “professional societes” (asociaţii profesionale), care grupează indivizi ce exercită aceeaşi profesie, cum ar fi: American Planning Association (Asociaţia americană de planificare), Society of American Foresters (Societatea americană a forestierilor) sau National Society of Professional Engineers (Societatea naţională a inginerilor); pe de altă parte, de “trade association” (asociaţii sectoriale), care grupează organisme din acelaşi sector de activitate, cum ar fi: American Hospital Association (Asociaţia spitalelor americane) sau National Association of Broadcasters (Asociaţia naţională a emiţătorilor radio şi TV).

Celelalte 20 de procente sunt ocupate de asociaţii de “simpli cetăţeni”, adică acelea care nu condiţionează apartenenţa membrilor de vreo calitate profesională. Aici intră aproape toate grupurile subsumate noţiunii de “public interests groups” (grupuri pentru apărarea intereselor publice). Această categorie nu poate fi înţeleasă decât în opoziţie cu cea de “special interests groups” (grupuri pentru apărarea intereselor particulare), pentru care primele se vor a fi antidotul. Potrivit lui Jeffrey M. Berry, ceea ce este caracteristic pentru “public interests groups” este promovarea unui interes de natură colectivă şi coordonarea unei acţiuni ale cărei rezultate nu profită, într-un mod material şi selectiv, membrilor sau militanţilor săi.

“Public interests groups” sunt organizate în jurul unor idei sau cauze particulare; de exemplu: Citizens for Clean Air (Cetăţeni pentru puritatea aerului), Young Americans for Freedon (Tineri americani pentru libertate), Women’s International League for Peace and Freedom (Liga internaţională a femeilor pentru pace şi libertate) sau Common Cause (Cauza comună). Anumite asociaţii din această categorie au, totuşi, un rol social limitat. Astfel, au fost încadrate în rândul asociaţiilor de cetăţeni anumite asociaţii de vechi combatanţi (veterani) cu obiective generale, cum ar fi: AMVETS (Veterani americani) sau Veterans of Foreign Wars (Veterani ai războaielor străine); aceasta pentru că aceste asociaţii nu au pretenţia ca membrii lor să fie efectiv veterani (şi, se pare, mulţi chiar nu sunt). Grupuri cum ar fi: Association of Visually Handicapped (Asociaţia handicapaţilor vizual) sau alte asociaţii cu obiective generale, reprezentând deficienţii mental, persoanele vârstnice şi alte elemente ale societăţii, lesne identificabile, au fost încadrate, de asemenea, printre asociaţiile de cetăţeni, datorită faptului că se consideră ele însele ca fiind grupuri cu finalitate generală, de interes colectiv şi deschise tuturor, independent de vreo afiliaţie profesională sau de altă natură.

Tot în categoria grupurilor ce articulează interese cu caracter public se încadrează şi grupurile pentru protecţia consumatorilor.

Cea mai mare parte a asociaţiilor de cetăţeni recrutează membri atât din sectorul public, cât şi din cel privat. Schattschneider a avut, cu siguranţă, dreptate atunci când a afirmat că există o importantă linie de demarcaţie politică în societatea americană, între domeniile administraţiei şi cele ale întreprinderilor private şi că această linie structurează şi repartiţia grupurilor de interes; însă, de fapt, situaţia nu poate fi întotdeauna tranşată astfel, numeroase grupuri funcţionând foarte bine, deşi se situează de ambele părţi ale acestei frontiere.

Sintetizând: în categoria grupurilor de interes ce au la bază comunitatea ocupaţională sau profesională pot fi incluse diferite grupuri centrate pe aspecte economico-profesionale: asociaţiile oamenilor de afaceri, sindicatele, organizaţiile fermierilor, organizaţiile profesionale ale medicilor, avocaţilor, profesorilor etc. O altă categorie cu pondere importantă este aceea a grupurilor de interes consacrate apărării drepturilor civile şi constituţionale: ale femeilor,

ale populaţiei de culoare, ale altor grupuri etnice, ale pensionarilor, ale homosexualilor, ale celor ce pledează pentru sau contra avortului, ale celor ce susţin sau combat utilizarea liberă a armelor etc. Nu pot lipsi din această enumerare nici grupurile religioase sau cele vizând relaţiile internaţionale.

Dominique Boivin inventariază grupurile de interes/presiune din Québec:

1. Grupurile economice

În această categorie intră toate entităţile ce activează în vederea profitului, în domeniile: comercial, industrial, financiar, ca şi asociaţiile lor reprezentative.

2. Grupurile socio-administrative

În această categorie se regăsesc organisme a căror înfiinţare este de competenţa provinciilor, potrivit Constituţiei canadiene. Putem distinge două sub-categorii:

a. organismele cu existenţă regională autonomă, cum ar fi:

· oraşele şi satele;

· comisiile şcolare;

· municipalităţile regionale ale comitatelor;

· centrele locale pentru servicii comunitare şi consiliile regionale pentru sănătate şi servicii sociale;

· comunităţile urbane.

a. organismele cu existenţă provincială autonomă (care grupează, în special, societăţile de stat), cum ar fi:

· Casa de depozit şi plasament din Québec;

· “Hydro-Québec” şi filialele sale;

· Regia pentru asigurarea automobilelor din Québec;

· Regia pentru asigurarea pentru boală din Québec ;

· Societatea de iniţiativă petrolieră din Québec;

1. Grupurile socio-culturale

Intră aici grupurile raliate unor interese comune, fie culturale, ideologice sau bazate pe afinităţi multiple:

· mişcările ecologiste;

· grupurile etnice;

· grupurile lingvistice;

· grupurile religioase;

· grupurile de vârstă (tineri, vârstnici);

· grupurile cu “statut civil” (separaţi, divorţaţi, familii monoparentale);

· asociaţiile de bolnavi şi handicapaţi;

· federaţiile de petrecere a timpului liber şi asociaţiile artistice;

· asociaţiile cu orientare sexuală (homosexuali şi lesbiene etc.).

 

 

1. Grupurile socio-economice

Din această categorie fac parte organismele care revendică, în numele drepturilor civile, “drepturi la forţă economică directă”, cum ar fi:

· asociaţiile de consumatori;

· asociaţiile de locatari;

· asociaţiile pentru revendicarea de drepturi pentru femei;

· asociaţiile de şomeri;

· asociaţiile de persoane care beneficiază de asistenţă socială etc.

1. Grupurile sindicale

Intră aici toate grupurile organizate în vederea promovării şi apărării intereselor corporatiste, cum ar fi: Congresul muncii din Canada (CTC), cele patru mari centrale sindicale din Québec, precum şi Consiliul patronal din Québec şi corporaţiile profesionale.

2.1.4 Grupurile de interes şi partidele politice 

În sensul larg al cuvântului, grupurile de interes includ şi partidele politice, între funcţiile cărora agregarea şi articularea intereselor deţin un rol important. Dar sensul care s-a consacrat în literatura politologică le defineşte ca entităţi distincte, care se deosebesc de partidele politice, în principal prin aceea că nu se angajează direct în competiţia electorală pentru obţinerea puterii politice, ci, rămânând în afara ei, urmăresc să-i influenţeze deciziile în favoarea propriilor interese. Apoi, în vreme ce partidele sunt organizaţii politice prin excelenţă, gama grupurilor de interes e foarte diversă, cuprinzând de la asociaţii cu un înalt grad de organizare până la grupuri spontane, cum sunt cele constituite în timpul unei demonstraţii de stradă.

Creşterea complexităţii şi numărului grupurilor de interes s-a petrecut pe fundalul scăderii în importanţă a partidelor politice. 

Începând din anii ’60, exprimarea neîncrederii în partide, în Statele Unite, a ajuns la ordinea zilei. Aşa cum remarcă Tom Bottomore, o serie de mişcări sociale – mişcarea studenţilor, a femeilor, diferite mişcări naţionaliste şi etnice – au devenit de atunci extrem de active în viaţa politică, şi-au câştigat statutul de “forţe politice”. Deosebindu-se de partidele politice prin caracterul mai puţin organizat, prin absenţa unor relaţii formale de apartenenţă sau a unei conduceri centralizate, precum şi prin neangajarea directă în lupta pentru putere, aceste mişcări au inclus partidele între instituţiile ce constituiau obiectul criticii lor.

Asemenea atitudini nu sunt, însă, numai expresia radicalismului propriu majorităţii mişcărilor de acest gen. Ele îşi găsesc suportul şi în abordări teoretice care argumentează declinul partidelor politice peste tot în lume, atât în ţările dezvoltate, cât şi în cele mai puţin dezvoltate, inclusiv în cele foste comuniste. Aceasta nu înseamnă că partidele sunt pe cale de dispariţie, dar funcţiile lor se concentrează spre ceea rămâne tot mai mult rolul lor esenţial: prezentarea 

candidaţilor în alegeri şi asigurarea, pe această cale, a transferului paşnic al puterii. Nu trebuie uitat, apoi, că existenţa mai multor partide politice şi competiţia dintre acestea constituie o coordonată esenţială în diferenţierea dintre regimurile politice democratice şi cele nedemocratice. Este, însă, o realitate incontestabilă că mai ales unele din funcţiile partidelor sunt preluate de alţi factori: grupurile de interes, mass-media etc.

Georges Burdeau se ocupă de această problemă în al său “Traité de science politique” (1974). El observă că atracţia exercitată asupra individului de existenţa unui grup specializat în apărarea intereselor sale este de natură să diminueze interesul aceluiaşi individ pentru partidele politice. Fără îndoială - consideră Burdeau - nu este numai interesul acela care determină adeziunea la un partid, însă a-i neglija aportul este o dovadă de idealism excesiv. Or, chiar atunci când apără deschis situaţia materială a unei anumite categorii sociale, partidele sunt obligate să-şi globalizeze politica. De aceea, protecţia pe care ele o oferă este mai puţin specifică. Oricât ar fi caracterizate de supleţe, partidele nu-şi pot permite modificări de doctrină prea vizibile. Din acest punct de vedere, pragmatismul grupurilor de presiune le permite să nu ia în considerare decât interesele lor, fără a se sinchisi de coerenţa politică a atitudinilor lor. Se poate întâmpla, de asemenea, ca doctrina generală a unui partid să-i displacă profund unui cetăţean ale cărui interese particulare sunt, în mod declarat, servite de respectivul partid. De exemplu, notează Burdeau, toţi micii comercianţi, toţi agricultorii marginali nu sunt dispuşi să subscrie tezelor colectiviste ale Partidului Comunist (francez), care se prezintă, totuşi, ca fiind protectorul lor. Rezultatul este acela că individul se va simţi mult mai bine reprezentat de un grup de interes decât de un partid politic.

Partidele politice se apără de această concurenţă, fie prin crearea unor organizaţii care sunt sateliţii lor (Partidul Comunist a reuşit cel mai bine în această operaţiune, reuşind, astfel, să concilieze monolitismul ideologiei cu diversitatea clientelei sale), fie prin denunţarea caracterului politic al grupurilor pe care nu şi le-au putu afilia. Pe de altă parte, vitalitatea grupurilor de interes/presiune care, în mod frecvent, se mândresc cu apolitismul lor, vădeşte dezavuarea partidelor, şi nu a unui partid sau altul, ci a întregului sistem de partide.

2.2 “Lobby”

Grupurile de interes utilizează diferite mijloace pentru a-şi susţine poziţiile: organizează demonstraţii, greve, îşi fac publicitate prin multiple căi, mai ales prin mass.media. Dar mijlocul consacrat pentru exercitarea influenţei politice, mai ales în sistemul american, este practica “lobby “.

Aceasta este definită, sintetic, ca fiind acea practică de influenţare a deciziei guvernamentale de către agenţi care servesc interese particulare.

S-a spus despre lobby că este la fel de vechi ca şi legislaţia, aşa cum grupurile de interes sunt la fel de vechi ca şi politica.

Dacă, în Atena antică, cetăţeanul simplu putea trăi democraţia în mod direct, în agora, apariţia regimurilor parlamentare şi democratice moderne, construite pe principiul reprezentării şi caracterizate de o complexitate accentuată a funcţiunilor lor, a determinat apariţia a diverse mecanisme de reprezentare, între care lobby-ul a devenit un mod privilegiat de comunicare între cetăţeni şi guvernământ.

Lobby-ul a apărut şi şi-a câştigat titlul de nobleţe în Marea Britanie. Iniţial, desemna culoarele Camerei Comunelor, pentru ca, apoi, să dobândească un sens figurat, desemnând discuţiile purtate pe aceste culoare. Cu timpul, termenul a ajuns să semnifice, în jurul anului 1830, grupurile de interes ce urmăreau să influenţeze votul membrilor Camerei Comunelor şi ai Camerei Lorzilor.

Statele Unite au adoptat rapid termenul şi dat fenomenului desemnat de el amploarea cunoscută azi. La jumătatea secolului XIX, lobby-ul era frecvent utilizat, atât la Washington, capitala federaţiei americane, cât şi în capitalele statelor. Mai mult, s-a afirmat chiar că lobby-ul ar fi originea creaţiei Statelor Unite, datorită importanţei fundamentale pe care au dat-o acestea dreptului pe care îl au interesele particulare, neguvernamentale de a lua parte la crearea legislaţiei.

 

 3. CONTROVERSE TEORETICE

 

Dacă dreptul la existenţă al partidelor politice a fost recunoscut odată cu instituţionalizarea lor, în secolul al XIX-lea, în cazul grupurilor de interes aceasta s-a întâmplat abia în primele decenii ale secolului nostru, pe măsură ce articularea unor interese foarte diferite s-a impus ca o realitate a vieţii democratice. Studiul acestora, început de Anthon Bentley, a devenit o preocupare teoretică majoră abia la jumătatea secolului XX, iniţial în contextul teoriilor pluraliste, ca o expresie a deplasării centului de greutate al cercetării dinspre aspectele instituţionale şi constituţionale spre procesul politic şi exercitarea puterii politice. Acum, studiul grupurilor de interes a dobândit o anumită autonomie, având statutul unui subdomeniu al ştiinţelor politice.

3.1 Paradigma pluralistă

Un prim aspect care trebuie reţinut este acela al polisemantismului conceptului “pluralism”, care justifică formula “pluralism al pluralismelor”. Uneori sunt abordate trei “feţe” ale pluralismului: politic, etnic şi religios; alteori este adusă în prim plan dimensiunea filosofică. In acelaşi timp, este consacrată distincţia între pluralismul european şi cel american, precum şi între variantele ce s-au conturat în timp, pe cele două continente.

Ne vom opri, pe scurt, în contextul acestei lucrări, asupra uneia dintre “feţele” pluralismului, şi anume cea politică, cu deosebire asupra modului său de manifestare în cadrul SUA – al căror “geniu pluralist” este frecvent invocat – fără a minimiza însă rădăcinile sale europene.

După perioada de glorie a teoriilor pluraliste din anii ’50, acestea au fost ţinta a numeroase critici. Au urmat replici şi unele reconsiderări, dar momentul de graţie n-a mai fost reeditat. În contextul schimbărilor din Europa Centrală şi de Est, se aud o serie de voci care susţin că a sosit momentul revitalizării pluralismului, pentru că acesta încurajează multiplicarea centrelor de putere, precum şi diferenţele de opinii.

Utilizarea termenului “pluralism” în Est poate părea unui politolog american ca o îndepărtare de esenţa acestui mod de abordare, semnificând şi pericolul, din punctul de vedere al unei dezirabile “reunificări a limbajului” între cercetătorii în ştiinţele sociale din Est şi din Vest, apariţiei unui nou clişeu (pe lângă cele mai vechi, ce nu au fost încă total abandonate). De pildă, “pluralismul” este un cuvânt foarte des utilizat în România anilor’90, dar aproape întotdeauna în sensul de pluripartidism, ceea ce restrânge în mod considerabil conotaţia iniţială a termenului.

 

 

3.1.1 Rădăcini europene

Antecedentele pluralismului trebuie căutate – aşa cum se întâmplă cu toate temele majore ale secolului nostru – în gândirea antichităţii greceşti. Mai întâi, în confruntarea parmenidiană între Unu şi Multiplu, apoi în ceea ce va deveni confruntarea majoră a gândirii occidentale – între tradiţia lui Platon şi aceea a lui Aristotel: pe de-o parte, căutarea ordinii sistemice prin coordonarea raţională sub egida principiilor universale; pe de altă parte, căutarea balanţei organice şi echilibrării diversităţii şi divizării. Aşadar, ordinea holistică ierarhică versus balanţa între elemente diverse.

Prin urmare, rădăcinile viziunii pluraliste se află în opera lui Aristotel. În “Politica” sa, în contextul diferitelor forme de guvernământ (sau “Constituţii”), Stagiritul critica ideea lui Platon că “unitatea cât mai desăvârşită a statului” este “cel mai mare bine” şi afirma că “statul prin natura sa este ceva multiplu”, alcătuit din elemente care se deosebesc în mod specific, respectiv din indivizi liberi şi egali. În viziunea sa, statul ideal este, de fapt, o combinaţie a diferite forme de guvernare, în care se asigură echilibrul între diferitele elemente, evitându-se disproporţiile şi urmărindu-se respectarea principiilor etice şi juridice.

Cel care va rămâne în istoria gândirii filosofice, prin elaborarea unei concepţii pluraliste, va fi un american: William James. Cartea sa, “Pluralistic Universe”, publicată în primul deceniu al secolului XX, este o reacţie explicită la monismul filosofic, dominant la acea vreme, şi mai cu seamă la absolutismul hegelian. Pluralismul său e un concept ontologic, având la bază ideea diversităţii existenţei; dar este, mai ale, un concept gnoseologic, ce aduce în prim plan problematica metodei: lumea poate fi explicată nu prin raţionalismul dialecticii hegeliene, ci prin inducţia proprie empirismului; de altfel, în mod consecvent, James defineşte pluralismul ca fiind “empirism radical”. Implicaţiile socio-politice sunt prezente, chiar dacă nu au o mare amploare: lumea pluralistă îi pare autorului, mai degrabă, o republică federală decât un imperiu sau un regat.

Transferul conceptului de pluralism în sfera politicului a fost realizat, însă, de englezi. Este vorba de un număr de gânditori grupaţi în jurul ideii limitării statului, fiind primii care s-au definit în mod explicit ca pluralişti. Conturat în primele decenii ale secolului nostru, pluralismul politic englez a cunoscut apogeul la începutul anilor ’20, după care, la sfârşitul aceluiaşi deceniu, a urmat un declin rapid. Asemenea variantei filosofice americane, pluralismul politic s-a definit, în primul rând, prin negare: o reacţie la statul “monist”, absolut, pe care îl acuza de centralizarea puterii şi uniformizarea experienţei umane.

Trebuie subliniat că faptul imediat ce a generat apariţia acestui nou concept politic a fost primul război mondial, care a transformat statul într-un mecanism atotcuprinzător. Conceptul aflat în centrul criticii pluraliştilor a fost acela de suveranitate nelimitată a statului, aşa cum se conturase acesta în gândirea 

modernă, începând cu Jean Bodin. Temeiurile critice sunt identificate în acuzaţia că doctrina suveranităţii tratează statul ca fiind unicul agent al deciziei politice, pe considerentul că acesta întruchipează voinţa generală şi, astfel, minimalizează rolul asociaţiilor autonome, îndeosebi al sindicatelor şi al bisericii.

În fapt, obiectivul comun al pluraliştilor politici englezi – chiar dacă unghiurile de abordare au fost diferite – a constat în susţinerea drepturilor asociaţiilor, a căror existenţă o considerau în concordanţă cu nevoile umane. Spre deosebire de contractualişti, şi mai cu seamă de Rousseau, pentru care statul şi indivizii sunt singurele entităţi legitime, iar grupurile sunt doar ficţiuni şi agregate artificiale, pluraliştii de la începutul secolului XX au susţinut deplina legitimitate a asociaţiilor, existenţa lor separată de voinţa statului. Această deplasare în planul explicării funcţionării sistemului socio-politic a fost interpretată mai târziu ca având o semnificaţie atât anti-colectivistă, cât şi anti-individualistă.

Soluţia propusă a luat forma “statului pluralist”, care, în viziunea lui H. J. Laski, teoretician al politicii şi al dreptului, se defineşte în principal prin descentralizare. Aceasta e identificată cu federalizarea: “… noi avem nevoie să reînviem concepţia federalismului, care e marea contribuţie a Americii la ştiinţa politică”, cu precizarea pe care o face în continuare, că federalismul nu trebuie gândit în “vechii termeni spaţiali”, descentralizarea însemnând difuzarea capacităţii administrative, atât către autorităţile locale, cât şi către asociaţiile autonome.

Chiar anterior lui Laski, J. N. Figgis, istoric şi preot anglican, apărase ideea integrităţii grupurilor şi a dreptului lor la o dezvoltare autonomă. Susţinător al drepturilor bisericii în raporturile acesteia cu statul, el a pus în discuţie distribuirea autorităţii în interiorul instituţiilor religioase, tirania ecleziastică, infailibilitatea papală, militând pentru transferul puterii şi al adoptării deciziilor către grupurile mici din cadrul bisericii.

Ideile exprimate de Laski şi Figgis vor fi temeiul aprecierii că autonomia subsistemelor – trăsătură pe care mulţi analişti politici contemporani o consideră esenţială pentru democraţia modernă – a fost adusă în prim plan, ca teorie generală a politicii şi dezvoltării sociale, o dată cu pluralismul politic englez.

Declinul acestei prime expresii teoretice a pluralismului politic este pus în legătură cu pierderea credibilităţii sale, ca urmare a absenţei unei forţe politice sau a unui interes social major care să facă presiuni pentru schimbarea structurii puterii. Apoi, marea criză declanşată la sfârşitul anilor ’20 a reactualizat necesitatea intervenţiei statului, subminând, astfel, una din ideile centrale ale pluraliştilor englezi.

Având în vedere interferenţele deja relevate, raportul dintre cele două variante ale pluralismului – american şi englez – apare mai degrabă ca fiind unul de “alimentare reciprocă”, dar şi de evoluţie paralelă, în condiţiile păstrării 

specificităţii ce recurge din contexte diferite sub raport social, politic, cultural sau istoric.

În trecerea sa peste Ocean, pluralismul va pierde conceptualismul abstract al înclinaţiei filosofico-istorico-legaliste şi va dobândi un pronunţat caracter empiric; va pierde mult şi din caracterul normativ-prescriptiv în favoarea celui descriptiv-analitic. În SUA, pluralismul se va dezvolta ca teorie a grupurilor de interes, implicând anumite diferenţe în chiar înţelegerea naturii grupului: acesta nu mai apare ca o comunitate istoriceşte constituită, ce reclamă drepturi legale specifice şi legitimitate, ci ca un agregat ce funcţionează spre a apăra interesele indivizilor ce îl alcătuiesc. În consecinţă, în locul teoriei legitimităţii şi al criticii suveranităţii, va apărea o teorie a democraţiei, ca formă a competiţiei politice între diferite grupuri care urmăresc să influenţeze deciziile instituţiilor guvernamentale.

3.1.2 Pluralismul politic american

Se poate spune că problema pluralismului a început să fie pusă în SUA chiar de la începuturile existenţei acestora. Un prim factor favorizant era marea diversitate a celor care au pus bazele noii naţiuni – imigranţi de origini foarte diferite, cu credinţe, orientări valorice şi moduri de viaţă deosebite. Apoi, imensitatea şi bogăţia ţării au generat rapid un nou tip de diversitate, determinând apariţia unor grupări regionale cu interese economice şi comerciale specifice.

Această situaţie nu a împiedicat, însă, cristalizarea convergenţei unor interese, care şi-a găsit expresia în Constituţia adoptată în 1787 şi care avea să devină cea mai longevivă dintre Constituţiile lumii.

S-a scris despre Constituţia americană că este un “mariaj al intereselor şi principiilor”, o îmbinare a preocupărilor pentru apărarea intereselor economice cu cele privind respectarea principiilor filosofice şi etice de esenţă democratică ce se afirmaseră deja în epocă. Aceste principii erau extrase atât din “Second Treatise of Government” al lui John Looke, cu a sa pledoarie pentru un guvernământ limitat, care să funcţioneze numai cu consimţământul poporului şi pentru a-l proteja, cât şi din “De l’esprit de lois” al lui Montesquieu, care susţinea că libertatea nu poate fi realizată decât atunci când cele trei feluri de putere – legislativă, executivă şi judecătorească – sunt încredinţate unor titulari diferiţi. Două principii pot fi relevate ca aflându-se la baza textului constituţional american: separaţia puterilor şi federalismul.

Timp de aproape doi ani, confruntarea dintre federalişti şi antifederalişti, ce a avut loc în contextul ratificării Constituţiei de către statele membre, a prilejuit publicarea unor comentarii eseistice în favoarea Constituţiei, ai căror autori au fost mai ales Alexander Hamilton şi James Madison. Cele 85 de eseuri au fost publicate sub pseudonimul comun “Publius” şi au rămas în istorie sub 

denumirea de “Federalist Papers”, Fiind considerate remarcabile, nu numai din perspectiva practicii guvernamentale, dar şi a filosofiei politice.

Cu deosebire în scrierile lui James Madison (cel care, peste două decenii, avea să devină Preşedinte al SUA), găsim ceea ce se poate numi o “viziune pluralistă”. Madison este invocat în toate studiile contemporane consacrate pluralismului ca fiind cel care i-a conturat temeiurile constituţionale, elaborând, astfel, el însuşi o primă concepţie a pluralismului american, în varianta sa prescriptivă.

Cel mai relevant în acest sens este mult-comentatul său eseu “Federalist No.10”, unde a abordat problema facţiunilor. Prin “facţiune” – în care mulţi comentatori de mai târziu au văzut prototipul grupurilor de interes, dar şi al partidelor politice – Madison înţelegea “un număr de cetăţeni, alcătuind fie o majoritate, fie o minoritate, care sunt uniţi şi stimulaţi de un anumit impuls comun al pasiunii sau al interesului, potrivnic drepturilor altor cetăţeni sau intereselor permanente şi generale ale comunităţii”. Rezultă, deci, că, spre deosebire de pluraliştii de mai târziu, pentru Madison, grupurile de acest gen nu sunt ceva implicit bun, ci, dimpotrivă, sunt ceea ce se poate numi un rău necesar, cauzele lor latente aflându-se în însăşi natura umană: libertatea existenţei lor nu poate fi distrusă, după cum nu se por uniformiza opiniile, pasiunile, interesele cetăţenilor, pentru că diversitatea lor decurge din diversitatea facultăţilor umane. Sursele facţiunilor sunt identificate în opiniile diferite cu privire la religie, guvernământ, în ataşamentul faţă de anumiţi lideri politici, dar mai ales în distribuirea variată şi inegală a proprietăţii, generatoare a unor interese distincte.

Aşadar, metoda prin care pot fi remediate “daunele” produse de facţiuni constă nu în înlăturarea cauzelor, ci în controlarea efectelor: “Reglementarea acestor interese variate şi interferente formează scopul principal al legislaţiei moderne şi implică spiritul de partid şi de facţiune în operaţiunile necesare şi obişnuite ale guvernământului”. Forma de guvernământ care poate realiza acest obiectiv, respectiv, poate “zdrobi şi controla violenţa facţiunii”, protejând binele public şi drepturile private, este republica. Având ca principală caracteristică reprezentativitatea, republica va fi cu atât mai în măsură să tempereze facţiunile, cu cât va fi de dimensiuni mai mari şi va cuprinde o mai mare varietate de partide şi interese. Soluţia lui Madison constă, în esenţă, în încurajarea proliferării acestor grupuri, pentru că astfel ele se vor controla şi echilibra reciproc.

Primele zece amendamente la Constituţia americană, adoptate la puţin timp de la ratificarea acesteia (1881), au un caracter unitar şi sunt cunoscute sub numele de “Bill of Rights” (“Declaraţia Drepturilor Omului”). Beneficiind de susţinerea aceluiaşi Madison, aceste amendamente veneau să asigure, în mod concret şi expres, protecţia cetăţeanului împotriva intervenţiei abuzive a guvernului. Primul dintre ele, care se referă la libertatea religiei, a cuvântului, a presei, precum şi la “dreptul oamenilor de a se întruni în mod paşnic şi de a înainta petiţii guvernului spre a repara nedreptăţile”, este cu deosebire semnificativ din perspectiva pluralismului, fiind considerat temeiul legal al existenţei unui atât de mare număr de asociaţii, inclusiv a lobby-urilor de mai târziu.

Acesta este cadrul constituţional pe care îl descoperă, în SUA de la începutul secolului al XIX-lea, Alexis de Tocqueville. Pentru cercetătorul contemporan al pluralismului, Tocqueville apare cu deosebire interesant pentru că a identificat condiţiile de bază ale practicii pluraliste în SUA, relevând, alături de votul universal, partidele politice, independenţa instituţiilor judecătoreşti, rolul cu totul remarcabil al asociaţiilor voluntare. În “Democracy in America”, el notează: “Americanii de toate vârstele, de toate condiţiile şi de toate caracterele formează în mod constant asociaţii (…). Oriunde în fruntea vreunei noi iniţiative vezi guvernul în Franţa sau un bărbat de rang înalt în Anglia, în Statele Unite vei fi sigur că găseşti o asociaţie”.

Această succintă retrospectivă a cristalizării temeiurilor constituţionale ale pluralismului explică de ce în teoriile ce-i vor fi consacrate în SUA în secolul XX – spre deosebire de cele din Anglia – problema legalităţii, a legitimităţii pluraliste a societăţii nu mai apare în prim plan: ea fusese deja elucidată. Aceeaşi retrospectivă, prin relevarea rolului pe care confruntarea intereselor diferite l-a avut în naşterea şi evoluţia formei de guvernământ în SUA, facilitează înţelegerea raţiunilor pentru care conceptul de interes – respectiv, grupul de interes – va deţine un loc central. Pe baza aceloraşi antecedente, apare limpede că, pentru americani, etapa normativ-prescriptivă fusese deja consumată, accentul mutându-se asupra dimensiunilor descriptiv-analitice, ceea ce va avea efecte considerabile asupra evoluţiei în planul teoriei politice. Această nouă orientare, apărută în ştiinţa politică americană la începutul secolului XX, a fost numită (de către Mancur Olson, cel care va deveni un autor de referinţă în problematica grupurilor) “pluralism analitic”, fiind încadraţi aici teoreticieni care considerau că “interesele de grup sunt, în mod absolut, factorii determinanţi fundamentali ai comportamentului economic şi politic”.

Cel care a inaugurat “pluralismul analitic” a fost Arthur F. Bentley, prin “The Process of Government”, publicată în 1908. S-a scris despre el că a avut un rol revoluţionar în ştiinţa politică americană, prin introducerea unei noi paradigme, care a rezultat din abandonarea viziunii tradiţionale filosofico-istorico-legaliste de inspiraţie europeană, preocupate de organizarea guvernamentală formală şi bazate pe dihotomia stat-individ. Noua paradigmă era, în esenţă, o teorie a politicii bazate pe grup, cu caracter empiric şi orientată procesual. În analiza spaţiului politic, el utilizează trei concepte de bază: activitate, grup şi interes; societatea constă în grupuri de oameni care desfăşoară activităţi interesate. Ştiinţa politică are ca obiect studiul acestora, pentru că “toate fenomenele guvernământului sunt fenomene ale grupurilor care exercită presiuni unul asupra altuia, formându-se unul pe altul şi scoţând la iveală noi grupuri”. Ca urmare, Bentley analizează “presiunile” pe care interesele le exercită asupra fiecărei din instituţiile guvernării.

Momentul de glorie al pluralismului va fi abia în anii ’50. Cel care, în 1951, a inaugurat noua etapă a fost David B. Truman, cu lucrarea “The Governmental Process”. El îşi propune să elaboreze o concepţie asupra rolurilor grupurilor în procesul politic, a funcţiilor lor, a căilor prin care îşi exercită puterea. Pentru a evita conotaţiile negative pe care le implică ideea de “presiune” politică, Truman va prefera formula “grupuri de interes” în locul celei deja consacrate, “grupuri de presiune”.

Truman defineşte grupul de interes ca fiind “orice grup care, pe baza uneia sau mai multor atitudini comune, formulează anumite cerinţe faţă de alte grupuri din societate pentru stabilirea, menţinerea sau consolidarea formelor de comportament pe care le implică atitudinile comune”.

În ceea ce priveşte influenţa grupurilor de interes asupra vieţii politice, Truman remarcă faptul că nu toate au acelaşi grad de “acces efectiv” în sfera adoptării politicilor guvernamentale, acesta depinzând de un complex de factori interdependenţi. Factorii respectivi se referă atât la caracteristicile interne ale grupului (conducere, coeziune, mărime, resurse financiare), cât şi la poziţia sa în societate şi la elementele definitorii ale instituţiilor guvernamentale (federalism, separare a puterilor, control reciproc şi contrapondere).

Spre deosebire de predecesorii săi în materie de pluralism, Robert A. Dahl – şi, alături de el, alţi cercetători ai fenomenelor politice aşa cum se desfăşurau ele după trecerea în a doua jumătate a secolului – a realizat o deplasare dinspre descrierea grupurilor de interes înspre analiza corelată a acestei activităţi şi a celei a instituţiilor guvernamentale. Este temeiul aflat la baza denumirii etapei dominate de figura lui Dahl ca fiind “pluralism instituţional”, formulă ce implică însă riscurile confuziei cu instituţionalismul – orientarea clasică, în raport cu care s-a cristalizat, ca reacţie critică, pluralismul.

Preocupat de găsirea unui model de analiză a sistemelor democratice pluraliste, Dahl l-a identificat în ceea ce a numit “poliarhie”, utilizând un termen preluat de la vechii greci, cu semnificaţia de regim caracterizat prin distribuirea puterii între mai mulţi deţinători.

Iniţial, poliarhia este definită ca un sistem de tehnici politico-economice pe care îl pot alege statele moderne spre a-şi maximiza atingerea scopurilor, caracterizat printr-un înalt grad de control al liderilor de către non-lideri.

Ulterior, Dahl stabileşte, pe lângă o serie de caracteristici definitorii şi precondiţii, un set de garanţii instituţionale pentru ca un un sistem politic să poată fi numit “poliarhie”; printre acestea se numără şi “autonomia asociaţională”: cetăţenii au dreptul să formeze asociaţii sau organizaţii relativ independente, inclusiv partide politice şi grupuri de interes.

Ca o reacţie la disputele provocate de ambivalenţa conceptului de poliarhie (normativ şi descriptiv, în acelaşi timp), Dahl va preciza că îl foloseşte pentru a defini un sistem politic real, care e o “combinaţie de elemente mai mult sau mai puţin democratice şi nedemocratice”, rezervând conceptul de “democraţie” pentru a numi o stare ideală. El formulează şi “axioma fundamentală în teoria şi practica pluralismul american”: nu au un singur centru de putere suverană, ci multiple centre de putere, nici unul nefiind sau neputând fi total suveran.

Întrebându-se cine guvernează într-o democraţie, Dahl începe prin a releva caracterul limitat a trei tipuri de soluţii experimentate: partidele politice, grupurile de interes, elita socială şi economică. Spre a răspunde întrebării, el examinează rolul şi participarea politică a diferite grupuri socio-profesionale, distribuirea influenţei şi a modelelor de influenţă, distribuirea resurselor politice şi a utilizării acestora. Concluziile sale sunt că, deşi majoritatea cetăţenilor nu se angajează mult în politică, în democraţiile pluraliste există căi prin care să fie limitată şi controlată influenţa elitei politice – a “stratului politic”, cum îl numeşte Dahl. În menţinerea stabilităţii sistemului – considerată a fi o trăsătură esenţială – un rol important este atribuit consensului, pe care îl defineşte ca fiind ansamblul dominant al credinţelor şi convingerilor cărora subscriu toate grupurile majore din comunitate.

3.1.3 Pro şi contra teoriilor pluraliste

Evoluţia perceperii pluralismului este sinuoasă: dacă în 1961 apărea deja o lucrare ce anunţa declinul pluralismului american (Henry S. Kariel – “The Decline of American Pluralisme”), în anii ’60 şi ’70, deşi caracterizaţi prin abundenţa abordărilor critice, sunt exprimate şi puncte de vedere potrivit cărora pluralismul continuă să fie o orientare dominantă în ştiinţa politică.

În cele ce urmează vom trece în revistă câteva din criticile formulate la adresa teoriei pluraliste, mai cu seamă cele exprimate de personalităţi ale ştiinţelor socio-politice americane. Criticile au fost diverse, de la contestarea sistemului politic pluralist ca atare, până la cele ce au avut în vedere corectarea sistemului, aducând soluţii în acest sens.

Wright C. Mills, în “The Power Elite” (publicată în 1956), a contestat natura democratică a manifestărilor grupurilor de interes: “Asociaţiile voluntare au devenit mai cuprinzătoare în măsura în care au devenit eficiente şi, exact în aceeaşi măsură, au devenit inaccesibile individului (…)”. O serie de segmente ale populaţiei, cum sunt săracii, negrii, muncitorii neorganizaţi şi mulţi “white-collars” (în traducerea literală, “gulere albe”, cu referire la funcţionari şi intelectuali), nu şi-au format o voce care să fie auzită; o serie de probleme, afectând cele mai multe probleme ale societăţii, nu sunt canalizate spre arena 

publică pentru dezbatere şi, astfel, nu devin parte a procesului de “negociere”. Dimpotrivă, afirmă Mills, o aşa-numită “elită a puterii”, formată din managerii corporaţiilor şi conducătorii militari, a dezvoltat o comunitate de interese în menţinerea statu-quo-ului, pe baza căreia determină toate deciziile importante ale guvernământului (ceea ce se va consacra, în timp, prin formula “complex militar-industrial”).

Cel care se alătură lui Mills în radicalismul viziunii critice asupra pluralismului, potenţând-o cu spiritul contestator al anilor ’60, va fi Herbert Marcuse. El va susţine că politica pluralistă este, de fapt, unidimensională, concentrându-se asupra alocării de către guvern a beneficiilor economice şi lăsând la periferie alte dimensiuni, la fel de importante, ale vieţii publice şi private. Ca urmare, se creează un “model al gândirii şi comportării unidimensionale”, în care ideile, aspiraţiile şi obiectivele sunt reduse la un univers extrem de limitat.

La vremea respectivă, dihotomia pluralism-elitism apărea ca un loc comun. Într-un articol intitulat “Two Faces of Power” (1962), P. Bachrach şi M. Baratz realizează o paralelă între orientările în cauză, relevând cu deosebire criticile ce le-au fost adresate sau de care se fac pasibile. Abordării elitiste i s-a reproşat că ia ca premisă – fără să demonstreze – existenţa unui sistem stratificat al puterii, stabil în timp. Pe de altă parte, modelul pluralist este considerat deficitar pentru că nu cercetează “faţa nevăzută” a puterii, cea care constă în influenţa indirectă, ca urmare a manifestării unor preferinţe şi valori dominante la nivelul comunităţii şi care determină un tratament diferenţiat al grupurilor, în sensul că unele participă în mai mare măsură decât altele la procesul luării deciziilor. Argumentaţia celor doi autori reia pe aceea formulată deja în termeni tranşanţi de către E. E. Schattschneider, care, criticând “sistemul de presiune” exercitat de grupurile organizate în jurul unor interese speciale, prezentase ca o stare de fapt înclinaţia acestuia în favoarea lumii afacerilor sau a clasei superioare.

O dată acreditată ideea că, între grupuri, unele au un rol proeminent, disocierea dintre pluralism şi elitism nu mai apare atât de netă. La sfârşitul deceniului al şaptelea, este frecvent adusă în discuţie tema “metamorfozării” pluralismului în elitism.

Grant McConnel, analizând puterea politică a grupurilor private, ajunge la concluzia că “o parte substanţială a guvernământului în Statele Unite a ajuns sub influenţa sau controlul elitelor cu o bază îngustă şi cu o largă autonomie”, ceea ce conduce la inegalitate în distribuirea puterii şi la o preocupare dominantă pentru interesul public. Soluţia de remediere pentru care pledează McConnel este una de tip clasic: consolidarea elementelor ordinii politice la nivel naţional – sistemul de partide, preşedinţia, instituţiile guvernamentale, ceea ce implică accelerarea dezvoltării federalismului, aflat la baza naţiunii americane încă de la începuturile sale.

Theodore J. Lowi avea să fie recunoscut drept cel mai de seamă critic al pluralismului. În cartea sa de referinţă – “The End of Liberalism”, 1969 – se referă la evoluţia “noului liberalism” inaugurat de preşedintele Roosevelt, care, renunţând la principiul tradiţional al guvernământului limitat, a stabilit principiul că nu există limită efectivă pentru scopul puterii guvernamentale.

Pluralismul este, pentru Lowi, “esenţa intelectuală” a noului liberalism, preluată din ştiinţa politică, având însă, concomitent, calitatea de teorie şi de ideologie. Atât puterea cât şi slăbiciunile acestui nou liberalism rezidă în prezentarea sistemului politic bazat pe existenţa grupurilor ca fiind capabil de auto-reglare şi stabil. Consecinţele negative constau tocmai în grava criză a autorităţii publice, rezultată din faptul că “zelul pluralismului pentru grupuri şi credinţe într-o armonie naturală a competiţiei de grup a condus la distrugerea adevăratei etici a guvernării prin reducerea concepţiei esenţiale a acestuia la nimic altceva decât un alt set de grupuri de interes”. În ultimă instanţă, la baza întregii construcţii pluraliste se află o concepţie greşită despre grup: spre deosebire de Madison, care sesizase că “facţiunile” sunt “un rău necesar” şi, ca urmare, sistemul politic trebuie să le reglementeze activitatea, pluraliştii moderni idealizează grupurile, considerând că modul lor de activitate necesită doar ajustări.

Ceea ce Lowi supune cu deosebire criticii este “noua filosofie publică”, aşa-numitul “liberalism al grupurilor de interes”, o “versiune vulgarizată a modelului pluralist al ştiinţelor politice moderne” şi, totodată, varianta americană a corporatismului sau sindicalismului european. Îl numeşte astfel pentru că acesta consideră şi necesar şi bine ca agenda politică şi interesul public să fie definite în termenii intereselor organizate, rolul guvernării fiind acela de a asigura acces prioritar celor care sunt mai bine organizate.

Într-un studiu al lui William Connolly, publicat tot în 1969, acesta distinge două variante ale pluralismului: prima, susţinută mai ales de politologi, consideră guvernământul o “arenă” unde se dezbat şi se rezolvă conflictele majore de grup; cealaltă, susţinută mai ales de economişti şi sociologi, îl consideră un “arbitru” al negocierilor în care sunt implicate grupurile. Dincolo de această distincţie şi de formulele metaforice (utilizate în special pentru a sublinia minimalizarea de către pluralism a rolului instituţiilor guvernamentale), studiul inventariază o serie de critici, spre a argumenta afirmaţia că există o mare discrepanţă între retorica şi practica pluralistă. Iată câteva: sistemul inhibă anumite segmente ale societăţii în privinţa implicării în procesul de negociere, în timp ce favorizează altele; procesul agregării intereselor ignoră unele preocupări împărtăşite explicit de mulţi cetăţeni, pentru că grupurile existente nu le susţin ca interese prioritare; înclinaţiile în favoarea statu-quo-ului descurajează iniţierea reformelor. Ideea centrală este, deci, că pluralismul are un caracter preferenţial şi, ca urmare, pentru interpretarea sa ar fi mai potrivită formula “competiţie a elitelor” decât aceea a “democraţiei pluraliste”.

După aceste valuri de critici, pluralismul, ca teorie politică (şi ideologie), a părăsit avanscena. Apar şi încercări de reconstrucţie a teoriei pluraliste, una dintre acestea având loc în 1978, prin William Alton Kelso; el încearcă să construiască un aşa-numit “pluralism public”, care, preluând ideea că mecanismul ce produce setul optim al politicilor publice este competiţia între grupuri, subliniază, ca o cerinţă esenţială, rolul instituţiilor guvernamentale de a supraveghea procesul negocierii între participanţii la procesul decizional.

Prezentarea avatarurilor teoriilor pluralismului politic în spaţiul american nu are pretenţia de a epuiza nici seria întrebărilor, nici aceea a răspunsurilor pe care acestea le-au generat. 

În primul rând, este de concluzionat că teoria pluralismului politic are un caracter evolutiv. De la concepţia lui Madison despre rolul limitărilor constituţionale în asigurarea stabilităţii politice, el s-a dezvoltat prin relevarea de către Tocqueville a condiţiilor sociale favorabile manifestării pluraliste, apoi prin teoria bazată pe grup a lui Bentley şi a atins apogeul prin viziunea lui Dahl asupra existenţei unor multiple centre de putere. Toate abordările pluraliste acordă un rol de prim rang teoretizării grupurilor de interes, argumentând că acestea participă, alături de instituţiile guvernamentale, la exercitarea puterii. Se poate constata, progresiv, preocuparea pentru tratarea diferenţiată a grupurilor, precum şi pentru identificarea căilor prin care se pot conjuga interesele private cu cele publice.

Specificitatea pluralismului decurge din faptul că s-a concentrat asupra modului de exercitare a puterii, de împărţire a acesteia între diferiţi participanţi la procesul decizional, punând accentul asupra procesului şi nu asupra structurilor instituţionale.

Jay Shofritz precizează că pluralismul, sub dimensiunea sa politică, defineşte sistemele în care există multiple centre de putere şi autoritate legitimă, în contextul SUA fiind o teorie a guvernării ce afirmă rolul grupurilor în procesul democratic.

3.2 Paradigma suveranităţii şi interesului general

Spre deosebire de spaţiul anglo-saxon, în spaţiul continental gândirea politică modernă s-a dezvoltat pe altă filieră. Este vorba, mai ales, de tradiţia ce se originează în operele gânditorilor politici francezi şi în documentele Revoluţiei franceze de la 1789. De aceea, am considerat că situaţia din Franţa ilustrează cel mai bine contraponderea teoretică şi practică la paradigma politică anglo-saxonă, diferenţele dintre cele două tipuri de înţelegere şi exercitare ale democraţiei manifestându-se din plin şi în ceea ce priveşte subiectul lucrării noastre: grupurile de interes şi activitatea acestora.

Teoria şi practica politică franceză pot fi caracterizate sintetic ca percepând în mod negativ grupurile de interes şi practica acestora de lobby. Aceasta se datorează, în primul rând, conotaţiei şi importanţei ce sunt acordate conceptelor de “suveranitate” şi de “interes general”.

3.2.1 Suveranitatea naţională

Fundamentele teoretice ale suveranităţii poporului au fost enunţate mai întâi în operele filosofice şi politice ale reprezentanţilor sau partizanilor burgheziei în formare, ca replică la gânditorii care susţineau fie suveranitatea absolută a monarhilor împotriva bisericii catolice, fie autoritatea Papei şi supremaţia instituţiei papalităţii asupra regatelor.

Printre primii precursori ai principiului suveranităţii poporului, Marsilio da Padova afirma, în “Defensor pacis” (1325), că poporul nu este o simplă îngrămădire de indivizi, ci un tot unitar, grupaţi, însă, în “stări” sociale; ordonarea acestora se realizează cu ajutorul legilor adoptate de puterea legislativă, care rezidă în totalitatea cetăţenilor sau în partea cea mai mare a acestora. Suveranitatea constă în puterea de a face legi, legile bune fiind garanţia Binelui comun al Cetăţii. Aşadar, înainte de Bodin, da Padova evidenţiază poporul ca titular al suveranităţii.

După el, mai mulţi gânditori s-au preocupat de această problemă; astfel, în ceea ce priveşte explicarea legitimităţii puterii ca fenomen social şi sursa legitimităţii acesteia, pot fi identificate trei teorii principale; potrivit celei dintâi, suveranitatea aparţine Monarhului, care o capătă prin voinţa Divinităţii, faţă de care se şi subordonează. În cadrul celei de-a doua teorii, puterea aparţine poporului, dar acesta o deleagă suveranului. În fine, potrivit concepţiei moderne, puterea aparţine poporului, iar acesta o exercită prin reprezentanţii săi, în mod direct.

Jean Bodin, prin cartea sa “Six livres de la Republique” (1577), a fost cel care a conturat conceptul de suveranitate nelimitată a statului, concept care a făcut carieră în gândirea politică modernă şi care s-a situat în centrul criticii pluraliştilor englezi de la începutul secolului XX. Bodin porneşte în analiza sa de la rolul primordial al statului, care constă în asigurarea, în beneficiul poporului, a Binelui Comun şi a Dreptăţii. Pentru a realiza cele două obiective, statul are nevoie de putere, numită de Bodin “suveranitate”.

În concepţia lui Bodin, suveranitatea are caracter absolut. Puterii statului i se subordonează tot ceea ce ţine de viaţa în comunitate. Dintre formele de guvernământ, Bodin preferă monarhia; originile suveranităţii în monarhia legală sau legitimă aparţine poporului care, însă, o transmite irevocabil şi necondiţionat Regelui. Aşadar, poporul nu deleagă anumite prerogative de putere unui monarh, care ar avea un mandat limitat şi revocabil, ci renunţă, pur şi simplu, la suveranitatea sa în favoarea monarhului ereditar. Bodin se îndepărtează de autorii care recunoşteau poporului dreptul la răzvrătire. În condiţiile în care poporul “dăruieşte” necondiţionat şi nelimitat în timp suveranitatea sa, monarhul nu este răspunzător faţă de popor, ci numai faţă de Dumnezeu.

Concepţia lui Bodin despre suveranitate nu este una teocratică (deoarece originea suveranităţii nu este Divinitatea, ci poporul), însă nici una democratică nu este (deoarece monarhul nu răspunde decât în faţa lui Dumnezeu).

Conceptul de suveranitate populară (ce se încadrează într-o teorie democratică a suveranităţii) este atribuit filosofului francez Jean-Jacques Rousseau, în opinia căruia poporul reprezintă totalitatea indivizilor ce locuiesc pe un anumit teritoriu, fiecare dintre ei stăpânind o cotă-parte din suveranitate. În concepţia lui Rousseau, suveranitatea poporului este rezultatul sumei aritmetice a cotelor-părţi de suveranitate, astfel încât poporul devine titular al puterii prin acordul de voinţă al fiecărui individ, exprimat în cadrul unui pact social. Imposibilitatea materială, pentru fiecare individ, de a participa direct la guvernare, deşi este îndreptăţit la aceasta, a condus la soluţia exercitării suveranităţii prin organisme mandatate de popor cu atribuţii de guvernare. Acestea reprezintă poporul şi exprimă voinţa sa generală sau a celei mai mari părţi a acestuia. Apare, deci, ideea democraţiei reprezentative, potrivit căreia dreptul poporului de a participa la guvernare se exprimă prin vot şi nu poate fi refuzat nici unui cetăţean, întrucât dreptul îi aparţine în calitatea sa de titular al unui fragment de suveranitate. Această concepţie, pe de-o parte, stă la baza admiterii votului universal şi, pe de altă parte, face posibilă revocarea reprezentanţilor poporului în cazul în care aceştia încalcă mandatul imperativ ce îi leagă de alegători. Raţiunea mandatului imperativ al parlamentarilor constă în aceea că aceştia exercită o funcţie socială, pun în aplicare voinţa generală a poporului şi sunt responsabili pentru respectarea acesteia.

Concepţia suveranităţii populare şi-a găsit o anumită exprimare în Constituţia Franţei din 23 ianuarie 1793, potrivit căreia puterea emană de la popor. Articolul 25 din Declaraţia Drepturilor Omului şi ale Cetăţeanului, ce formează preambulul Constituţiei, proclamă că: “Suveranitatea rezidă în popor: ea este unică şi indivizibilă, imprescriptibilă şi inalienabilă”, iar în articolul 7 din Constituţie se precizează că “poporul suveran constituie universalitatea cetăţenilor francezi”. Practic, însă, teoria suveranităţii populare nu s-a aplicat niciodată în Franţa.

Teoria suveranităţii naţionale, cealaltă teorie democratică despre suveranitate, a fost susţinută în Franţa revoluţionară de abatele Sieyes, membru al Adunării Constituante din 1789-1791, şi are la bază aceeaşi idee că suveranitatea rezidă în popor. Spre deosebire de Rousseau, abatele Sieyes concepe poporul ca un corp abstract, în care se topesc voinţele individuale, devenind, astfel, o naţiune. Naţiunea este distinctă de indivizii care o alcătuiesc şi are o voinţă proprie, a cărei expresie este legea adoptată de reprezentanţii săi.

Titularul suveranităţii este naţiunea, iar individului (cetăţeanului) nu îi revine nici un fragment de suveranitate, deoarece aceasta este indivizibilă şi nu poate fi parcelată în cote-părţi egale.

Articolul 3 din Declaraţia drepturilor omului şi cetăţeanului, adoptată la 26 august 1789, a stipulat că principiul oricărei suveranităţi rezidă numai în naţiune; nici un organism, nici un individ nu poate exercita vreo autoritate care să nu emane de la naţiune. Punând în aplicare acest principiu, Constituţia din 3 septembrie 1791 (prima constituţie scrisă, adoptată în Franţa) a prevăzut că “suveranitatea este unică, indivizibilă, inalienabilă şi imprescriptibilă. Ea aparţine naţiunii; nici un segment din popor, nici un individ nu-şi pot atribui exercitarea ei”.

Concepţia constituţională modernă, cel mai bine reprezentată în Franţa de după revoluţia de la 1789, este bazată pe teoria suveranităţii naţionale şi pe principiul reprezentării, potrivit căruia membrii corpului legislativ nu primesc de la alegători un mandat imperativ, ci unul reprezentativ. În concordanţă cu această concepţie, simbolul instituţional al suveranităţii naţionale este Parlamentul, constituit din reprezentanţi ai poporului. În această calitate, Parlamentul are nu numai funcţia principală de a da formă normativă voinţei naţionale, ci şi aceea de a controla Guvernul şi, în general, puterea executivă.

Raţiunea delegării de către popor a anumitor prerogative de putere unor autorităţi publice specializate, aflate sub controlul său, este asigurarea, pe această cale, a siguranţei colective a tuturor cetăţenilor. Ca să se asigure un climat de pace socială şi ordine într-o comunitate umană, este necesar ca interesele şi voinţa fiecărui individ să se topească într-o voinţă generală unică, exprimată şi impusă, la nevoie prin forţă, fiecărui individ de către autorităţi publice desemnate în mod legitim.

Doctrinei suveranităţii i-a fost adusă acuzaţia, de către pluraliştii englezi ai începutului de secol XX, că tratează statul ca unicul agent al deciziei politice, pe considerentul că acesta întruchipează voinţa generală şi, astfel, minimalizează rolul asociaţiilor autonome. Contractualiştii, şi totodată teoreticieni ai suveranităţii, ilustru reprezentaţi de Rousseau şi Hobbes, considerau că statul şi indivizii sunt singurele entităţi legitime, iar grupurile sunt doar ficţiuni şi agregate artificiale (poziţie criticată de pluraliştii sus-amintiţi, în apărarea legitimităţii asociaţiilor şi a existenţei lor separate de voinţa statului).

Pe această linie de gândire, apare firesc faptul că aleşii (care, cum spuneam, sunt ai naţiunii în întregul ei) nu vor putea face parte din vreun grup de interes, nici nu vor putea da curs vreunei activităţi de tip lobby.

Articolul 3 al Constituţiei franceze din 3 octombrie 1958, în vigoare, enunţă cu solemnitate principiul suveranităţii: “Suveranitatea naţională aparţine poporului, care o exercită prin reprezentanţii săi şi pe calea referendumului”.

În doctrina franceză se apreciază că, deşi în aparenţă nici un text constituţional nu tratează problema grupurilor de interes şi a activităţii acestora, cu toate acestea, art.27 al Constituţiei, care dispune că “orice mandat imperativ este nul”, vizează în realitate tocmai această problemă, prin intermediul condiţiilor de exercitare a mandatului parlamentar. Acesta este, în acelaşi timp:

· general: alesul reprezintă, cel puţin din punct de vedere juridic, naţiunea în întregul ei, şi nu o circumscripţie în mod special;

· reprezentativ: alesul beneficiază de independenţă totală în raport cu alegătorii săi;

· irevocabil: practica demisiei în bloc este interzisă, problema responsabilităţii politice neputând fi ridicată decât cu ocazia alegerilor.

3.2.2 Interesul general

Fundamentul conceptului de “interes general” trebuie căutat în Declaraţia Drepturilor Omului şi ale Cetăţeanului, adoptată cu prilejul revoluţiei din 1789. Două dintre articolele sale stau la baza tradiţiei guvernamentale franceze:

· articolul 6: “Legea este expresia voinţei generale. Toţi cetăţenii au dreptul să contribuie personal sau prin reprezentanţii lor la elaborarea ei. Ea trebuie să fie aceeaşi pentru toţi, fie că protejează, fie că pedepseşte. Toţi cetăţenii, fiind egali în faţa ei, sunt deopotrivă admişi în toate demnităţile, posturile şi serviciile publice, după capacitatea lor şi fără altă deosebire decât aceea a virtuţilor şi a talentelor lor”;

· articolul 15: “Societatea are dreptul să ceară socoteală oricărui funcţionar public de activitatea sa”.

Două principii esenţiale sunt stabilite aici. În primul rând, respectul faţă de legalitate interzice acordarea oricăror favoruri. Apoi, societatea învesteşte funcţionarii publici cu o responsabilitate colectivă, care justifică suspiciunea lor faţă de grupurile de interes şi de activitatea lor.

În continuarea doctrinei constituţionale a suveranităţii şi fundamentată pe conceptul de “interes general”, doctrina funcţiei publice franceze vine şi ea să întărească această poziţie faţă de grupurile de interes şi activitatea acestora. Principiile juridice ce guvernează acest domeniu, fixate de Consiliul de Stat, judecătorul suprem al activităţii administrative, şi cunoscute sub numele de “legi ale serviciului public”, sunt:

· egalitatea în faţa serviciului public; acest principiu interzice orice privilegiu acordat vreunui grup de interes, administraţia fiind obligată să urmărească interesul general şi să identifice măsurile destinate să-l garanteze;

· independenţa; funcţionarii publici sunt remuneraţi numai de către stat şi nu după vreun sistem ce implică comisioane sau remuneraţii paralele (din contră, acest tip de venituri intră sub incidenţa Codului penal);

· neutralitatea; această obligaţie a funcţionarilor publici vine în prelungirea principiului egalităţii; funcţionarii, chiar dacă sunt îndreptăţiţi la totalitatea drepturilor civile, inclusiv la o apartenenţă politică, trebuie să concilieze aceste angajamente personale cu obligaţiile lor ce decurg din statutul funcţiei publice; în relaţiile cu grupurile de interes, această obligaţie ia forma “obligaţiei de reţinere”.

3.2.3 Aplicarea celor două principii în spaţiul francez

Potrivit aceleiaşi literaturi, principiile democraţiei pluraliste clasice încredinţează statului o misiune esenţială, aceea de a garanta, dincolo de interesele şi egoismele individuale şi de grup, superioritatea interesului general. În Franţa, numeroase dispoziţii constituţionale, legislative, cutumiare au în vedere împlinirea acestui ideal: aleşii sufragiului universal sunt reprezentanţii naţiunii în întregul ei şi nu doar ai unui teritoriu limitat sau ai unui grup specific; este interzis parlamentarilor să constituie grupuri pentru apărarea unor interese particulare sau să fie avocaţii lor în Parlament; legea Le Chapelier a interzis, de-a lungul întregului secol XIX, grupările de interes ca atare; accesul la funcţia publică este organizată pe baza unei meritocraţii rigide, pentru a împiedica interferenţa intereselor particulare în serviciul public; în sfârşit, Consiliul de Stat a elaborat o jurisprudenţă severă şi rigidă, care califică ca fiind de “utilitate publică” sau “de interes general” practic toate deciziile statului, respingând, uneori cu dezinvoltură, contestaţiile la adresa lor, pe motivul că sunt expresia unor interese private.

Aşadar, conform modelului pluralist, aşa cum este el înţeles în tradiţie franceză, relaţiile care se stabilesc între grupurile de interes şi stat sunt definite, poate întrucâtva excesiv, ca fiind relaţii de excludere.

În primul rând, abordarea normativă a acestor relaţii are ca rezultat condamnarea parţială a activităţii grupurilor de către comunitate.

Apoi, grupurile de presiune sunt excluse din câmpul social şi politic în care se derulează lupta pentru putere şi în funcţie de care este definit proiectul politic care acompaniază această luptă şi mijloacele sale. În Franţa, conceptualizarea grupurilor de presiune (vezi Jean Meynaud, Maurice Duverger) se face opunându-le partidelor politice: primele exercită o acţiune indirectă asupra puterii politice, fără a participa la exerciţiul direct al acestei puteri. Această diferenţiere are două consecinţe: întâi, delimitarea categoriilor specifice de actori politici şi apolitici; apoi, ierarhizarea acestor actori.

În sfârşit, natura relaţiilor ce se stabilesc între cei doi parteneri, grupurile de interes şi statul, este ilustrativă pentru concepţia franceză: totul se petrece ca şi cum statul nu ar avea nici o nevoie de grupuri şi se mărgineşte numai la a le susţine, a le canaliza revendicările şi a nu le răspunde decât după ce le-a evaluat în funcţie de interesul general. Această activitate implică, din partea grupurilor, respectarea sistematică a ordinii stabilite, fără ca ele să participe, colectiv, la sistemul de guvernământ.

În literatura politologică franceză este consacrată “tradiţia republicană de ostilitate faţă de grupurile de interes”. Declaraţia Drepturilor Omului şi ale Cetăţeanului este mai mult decât un simbol, funcţionarea instituţiilor franceze fiind în continuare impregnată de principiile sale. Se pune accent pe faptul că, spre deosebire de şi ca o reacţie la societatea “vechiului regim”, divizată în “corpuri sociale”, Republica este construită pe postulatul suveranităţii naţionale. Formularea sa a evoluat de la o epocă la alta, însă principiul esenţial a rămas acelaşi: suveranitatea naţională nu se divizează. Aleşii sunt ai naţiunii, în întregul ei.

3.2.4 Privire comparativă asupra concepţiilor franceze şi americane

Potrivit concepţiei franceze despre democraţie, grupurile de interes şi activitatea lor reprezintă tentativa de a face să prevaleze interesele particulare în detrimentul interesului general. În această concepţie, grupurile de interes sunt expresia unei democraţii viciate; ele reprezintă o deviaţie de la principiile democraţiei şi ţin de traficul de influenţă şi de alte practici contrare eticii democratice. Este simptomatică preferinţa literaturii politologice franceze pentru sintagma “grup de presiune” (în SUA se foloseşte cu precădere “grup de interes”).

În Franţa, moştenirea revoluţiei de la 1789 şi concepţiile despre viaţa publică şi viaţa politică, ce au ca punct de origine acest moment istoric, impun, de o manieră foarte strictă, cuplul Stat-Cetăţean. Suspiciunea foarte pronunţată în ceea ce priveşte “corpurile intermediare”, situate între individ şi guvernământ (în categoria cărora, alături de partide politice şi sindicate, intră şi asociaţii – grupuri de interes), a condus la o legislaţie prohibitivă în ceea ce priveşte asociaţiile şi grupările cu caracter profesional, asociaţiile de indivizi/cetăţeni apărând ca o ameninţare pentru cei doi susţinători ai noii ordini sociale: individualismul şi liberalismul.

În general grupurile de interes/presiune sunt considerate ca fiind o ameninţare la adresa Statului şi a unităţii naţiunii; ele au fost eliminate din concepţia franceză despre democraţie, în numele unei anumite idei de interes general şi cu luarea în considerare a potenţialelor lor variante abuzive.

Participarea cetăţenilor la exercitarea puterii politice, în logica constituţională franceză, este posibilă pe două căi, ambele excluzând rolul intermediar al grupurile de interes: prin vot şi prin referendum.

În democraţia americană, lucrurile sunt diferite: interesul general nu este perceput ca un a priori, ci doar ca rezultanta multiplelor interese particulare, iar grupurile de interes sunt expresia acestora din urmă. Ideea de democraţie nu a fost construită în jurul noţiunii de interes general unitar, ci, din contră, pe baza reprezentării cât mai complete a intereselor particulare adverse; astfel, grupurile de interes şi activitatea acestora de apărare organizată a intereselor economice, sociale sau culturale nu apar ca fiind în contradicţie cu democraţia: ele fac posibilă participarea, constituind un mod legitim de influenţare şi determinare ale vieţii naţiunii şi, în particular, ale vieţii politice, iar grupurile exercită acestă influenţă în mod instituţionalizat.

În SUA se consideră că interesul naţional, unul dintre fundamentele delegării puterii şi ale suveranităţii, nu este întotdeauna suficient pentru a constitui criteriul perfect pentru satisfacerea nevoilor colective ale poporului suveran, mai ales pe măsură ce grupurile sociale se dezvoltă şi se diversifică. Aici intervin intermediarii în mecanismul puterii, şi mai ales în cel al adunărilor care reunesc delegaţii sufragiului universal. Aceşti intermediari îşi asumă, în faţa deţinătorilor puterii legislative, reprezentarea şi apărarea intereselor sectoriale. Aşadar, în modelul american, grupurile de interes exprimă dinamismul societăţii civile şi capacitatea sa de iniţiativă în raport cu acţiunea guvernamentală, mişcările acesteia precedând întotdeauna mişcările statului. În situaţiile complexe create de evoluţia societăţii industriale şi de evoluţia funcţiilor statului ( ce devine din ce în ce mai complex şi mai intervenţionist), grupurile de interes exprimă nevoile sociale şi nevoile indivizilor într-o societate în devenire, activitatea acestora de lobby nefiind decât o modalitate, modernă şi bine structurată, de comunicare cu statul.

Deviaţie în democraţia unitară franceză, componentă a democraţiei contradictorii americane (“adversary democracy”), fenomenul grupurilor de interes şi al activităţii acestora de lobby stă, aşadar, în centrul a două concepţii divergente cu privire la democraţie.

3.2.5 Compromisuri de facto ale statului francez

În ciuda solidei construcţii ideologice şi juridice franceze, statul nu a încetat să întreţină relaţii ambigui cu grupurile de interes. Pe de o parte, le respinge în numele imperium-ului său teoretic; pe de altă parte, se află în relaţii atât de strânse cu ele, încât este, uneori, dificil de distins frontiera între interese, organisme sau instituţii publice şi private. Această aparentă contradicţie se datorează, în acelaşi timp, atât caracterului ineluctabil al relaţiilor dintre stat şi grupurile de interes, cât şi tentativei continue a statului de a controla grupurile cu care intră în negocieri sau în conflict.

Există numeroase metode care, sub aparenţa unor atitudini pozitive, constituie, în fapt, instrumente eficace de selecţie şi disciplinare ale grupurilor. Una dintre ele este tehnica de “agrement”, care poate fi analizată ca un schimb de legitimitate între stat şi grupurile de interes: statul, agreând un grup, îl recunoaşte reprezentativ, deci legitim, iar grupurile, asociindu-se acţiunii statului, dobândeşte o respectabilitate crescută, atât în raport cu membrii săi, cât şi cu mediul în care activează. Această tehnică a fost aplicată în numeroase sectoare, iar avantajele pe care administraţia le conferă unui grup (sau unui individ) dau naştere, câteodată, unor veritabile oligopoluri economice.

Un alt mod de integrare-cooptare prin intermediul legitimării îl constituie nominalizarea unor reprezentanţi ai grupurilor de interes în organisme consultative (comitete, comisii) sau în consiliile de administraţie ale structurilor administrative, precum instituţiile publice, întreprinderile comerciale, agenţiile şi alte societăţi economice mixte, care au proliferat după cel de-al doilea război mondial.

3.3 Modelul neocorporatist

În ultimele decenii, în Franţa şi în alte state occidentale s-au stabilit relaţii noi între administraţia de stat, sindicate şi organizaţii reprezentative ale patronatului. Este vorba de modelul neocorporatist, o revigorare a corporatismului clasic, ca urmare a luării în considerare a faptului că modelul pluralist a condus la o situaţie de inguvernabilitate, prin amplificarea problemelor sociale, ca rezultat al acumulării deciziilor marginale care, per total, creează disfuncţionalităţi în raport cu interesul general.

3.3.1 Corporatismul clasic

Termenul “corporatism” desemnează diverse doctrine socio-politice, forme de regimuri politice şi un mod particular de analiză a politicilor publice. Numitorul comun al doctrinelor corporatiste constă în cerinţa instituţionalizării politice a grupurilor profesionale. În acest sens, se susţine necesitatea transformării profesiilor în corporaţii, care să îndeplinească rolul unor instituţii de ordine publică, de reprezentare a intereselor populaţiei. Ideile de bază ale corporatismului sunt: participarea la gestiune, reglementarea activităţilor profesionale, asigurarea protecţiei membrilor fiecărei profesii, respectul tradiţiei. Corporatismul reproşează liberalismului individualismul, care distruge solidaritatea socială şi promovează războiul tuturor împotriva tuturor. El militează pentru un solidarism care uneşte pe patroni şi muncitori într-o unică asociaţie profesională.

Pot fi distinse mai multe tipuri de corporatism. Există un corporatism nostalgic, care face trimiteri la corporaţiile medievale şi la sistemul micilor întreprinderi. O variantă diferită este corporatismul republican sugerat de Emil Durkheim şi Leon Duguit. Durkheim vede în corporaţii un element intermediar între individ şi stat, acestea fiind plasate sub controlul statului, conceput ca o federaţie descentralizată de servicii publice, fiecare profesie organizată având gestiunea propriei sale activităţi. Corporatismul de inspiraţie creştină (catolică) vede în corporaţii sursa unei ordini sociale creştine, întemeiată pe dialog şi cooperare. În cadrul acestei variante, corporaţiile sunt privite ca instituţii publice ce au putere de decizie şi reglementare în domeniul propriu de activitate. Corporatismul de stat s-a afirmat în politica europeană după 1920, fiind aplicat de regimurile autoritare şi fasciste din Italia, Germania, Spania, Portugalia, Franţa (Vichy). În aceste regimuri, sindicatele muncitoreşti şi sindicatele patronale au fost unite într-un unic organism apolitic, preocupat doar de probleme de ordin profesional. 

Aceste instituţii erau, în parte, formale, întrucât funcţionarea lor se subordona unei puteri autoritare, dictatoriale. În America Latină, în anii ’30 şi ’40, a fost acceptat corporatismul populist, îndeosebi în Mexic şi Brazilia, concepţia şi practica acestuia lăsând urme până azi. În România, principalul promotor al corporatismului a fost Mihail Manoilescu, creatorul doctrinei corporatismului integral sau pur, care se realizează când statul însuşi este conceput ca o corporaţie, care are propriile sale funcţii (de exemplu, ordinea publică) şi trebuie să coordoneze celelalte corporaţii.

3.3.2 Neocorporatismul

Revigorarea, în ultimele decenii, a corporatismului clasic, vizează: 

a. o orientare concertată a economiei; (b) un consens social asupra politicii de control al veniturilor, investiţiilor şi protecţiei sociale. Datorită acestui sistem, instanţele permanente de mediere şi negociere contractuală se multiplică, constituindu-se un joc al deciziilor între stat, patronat şi sindicate, care se îndepărtează de mecanismele democraţiei clasice. În acest caz, controlul public este exercitat, prin Parlament, a posteriori.

În cadrul acestui mecanism, sindicatele consimt să-şi modereze presiunile asupra pieţei şi să renunţe la unele beneficii immediate, în schimbul unei politici economice şi sociale care garantează satisfacerea obiectivelor pe termen lung pentru ansamblul salariaţilor (folosirea deplină a forţei de muncă, menţinerea puterii de cumpărare, dezvoltarea de servicii colective).

În contextul apariţiei şi dezvoltării acestui nou tip de relaţii între stat şi grupuri, noţiunea “grup de interes” s-a lărgit şi diversificat, fiind incluse aici şi asociaţiile, grupările străine ce activează pe teritoriul altui stat, sindicatele. Grupul de interes nu mai poate fi uşor definit prin delimitarea sa faţă de partidele politice şi stat. Se înregistrează o instituţionalizare crescândă a grupurilor în cadrul procesului de funcţionare a statului, fie că această instituţionalizare se exprimă prin rolul crescut al grupurilor în elaborarea politicilor publice, fie că statul îşi bazează legitimitatea unora din acţiunile sale pe achiesarea grupurilor la aceste acţiuni.

În viaţa politică contemporană pot fi distinse:

a. un corporatism de stat, când puterea politică este cea care organizează şi controlează formarea monopolurilor de interese;

b. un corporatism social, când acest tip de conlucrare va fi rezultatul dinamicii societăţii însăşi.

Ultimul tip de corporatism, numit şi “social-corporatism” sau “corporatism democratic”, defineşte un mod de guvernare a societăţii, bazat pe multiplicarea aranjamentelor bilaterale şi compromisurilor parţiale şi sectoriale dintre stat şi grupurile sociale, dintre stat şi grupurile de interese economice. Este o nouă formă politică de gestiune a socialului.

Social-corporatismul ce se diferenţiază, în acelaşi timp, şi de modelul clientelist, şi de cel social-democrat, care constituie cele două forme istorice distincte de gestiune non-autoritară a democraţiilor moderne. Modelul clientelist constă în gerarea societăţii ca şi cum ar fi o “piaţă politică”: puterea caută să-şi fidelizeze alegătorii şi să câştige alţii noi prin acordarea de avantaje specifice. Este un model “de dreapta”, fiind mai uşor de aplicat în direcţia categoriilor nesalariate, cu interese mai bine identificabile. Modelul social-democrat, formă politică “de stânga”, se bazează pe un compromis global între stat, sindicate şi patronat. Este legat de existenţa partidelor de clasă (partidele social-democratice rămân partide muncitoreşti) şi de sindicatele de clasă şi de masă.

Modelul social-corporatismului a primit şi numeroase critici. El este considerat a fi combinaţia dintre moştenirea clientelismului şi proiectul social-democraţiei. Reprezintă gestiunea punctuală a dificultăţilor reale şi a revendicărilor legitime, fără dezvoltarea unui arbitraj direct, global şi transversal. Se intră, astfel, într-o spirală a compensaţiilor (de exemplu, se acordă compensaţii întreprinderilor pentru costurile avantajelor sociale acordate, în prealabil, salariaţilor), care nu înseamnă, de fapt, că statul ia cu o mână ce a dat cu cealaltă, ci că deficitul bugetar creşte progrsiv, fără a fi într-adevăr rezolvate problemele sociale.

În ciuda acestor critici, modelul neocorporatist (în speţă, social-corporatismul) se regăseşte, în diferite forme şi cu aplicare mai mult sau mai puţin sectorială, în numeroase ţări din Europa Occidentală. Astfel, sistemul dezvoltat în Austria, Germania, Olanda şi în ţările scandinave permite adoptarea de măsuri de politică economică pe baza unor convenţii perfectate între marile entităţi colective, în special sindicatele şi asociaţiile patronale, uneori cu concursul organizaţiilor reprezentative ale agricultorilor şi consumatorilor.

În ceea ce priveşte Franţa, Georges Burdeau, în al său “Traité de science politique”, considera că toate legile importante privind activităţile socio-economice (agricultură, regim funciar, comerţ etc.) adoptate sub a V-a Republică, au fost rezultatul presiunilor categoriilor sociale implicate în respectivele activităţi; iar aceste presiuni, exterioare structurii instituţiilor oficiale nu au determinat numai iniţiativa legislativă, ci chiar conţinutul textelor legale adoptate.

S-a vorbit, în general, de existenţa unei stări de criză a reprezentării, preceptibile dinainte de revigorarea corporatismului, care, însă, s-a acutizat şi a devenit evidentă în contextul relaţiilor de tip neo-corporatist.

  

4. TEHNICI DE LOBBYING

 

Lobbying-ul dă, pe de-o parte, o conotaţie modernă expresiei oricărei revendicări, oricare ar fi originea sa, natura, legitimitatea sau scopul, iar, pe de altă parte, termenul de lobbying redă o imagine întunecată, aflată la limita comportamentelor de corupere.

Din definirea acţiunii de lobbying sau a elementelor constitutive ale acestei acţiuni se pot deduce caracteristicile acesteia. Astfel, putem spune că lobbying-ul este colectiv, ţine de o revendicare categorială, este tehnic, juridic (în sensul cel mai larg al termenului) şi este pluridisciplinar. Pluridisciplinaritatea este, de fapt, caracteristica fundamentală a lobbying-ului. Din această perspectivă, actorii lobbying-ului sunt specialişti în domenii diferite şi anume: drept, politică, economie, diplomaţie şi comunicaţii.

Aşadar, o primă abordare a tehnicilor de lobbying se poate face ţinând cont de specialitatea actorului care exercită acţiunea de influenţare.

1. Domeniul dreptului

Dimensiunea juridică este comună oricărei acţiuni de lobbying. Rolul unui lobby este de a introduce o nouă normă juridică sau de a suprima dispoziţiile existente.

Cele mai bune strategii de lobbying pleacă de la premisa că grupul de interes, pentru a-şi impune revendicările categoriale, ar putea face apel la exprimarea într-o formă juridică a cererilor. Cu alte cuvinte, analiza juridică este o formă de eficacitate a lobbying-ului.

Lobbyistul trebuie să acţioneze sub constrângeri multiple: să-şi imagineze alte variante la opţiunile iniţiale, să ia în calcul parametrii economici şi politici, să acţioneze cu tact pentru a arăta că el nu se substituie autorităţilor legitime, ci că le furnizează de bunăvoie informaţii destinate să justifice deciziile lor.

2. Domeniul economiei

Marea majoritate a deciziilor puterii publice, indiferent de autoritatea care le ia de obicei, interesează în mod direct sau indirect actorii vieţii economice şi sociale.

Orice lobby are o finalitate economică, în sensul cel mai larg al termenului. În demersul său, lobby-ul trebuie să transpună situaţiile individuale în termeni macroeconomici, subliniind necesitatea reformelor sugerate. Economia intervine în stadiul de argumentare, economicul fiind scopul, iar norma juridică, mijlocul.

 

 

3. Domeniul diplomaţiei

Apropierea dintre lobbying şi diplomaţie se impune cu uşurinţă, iar aceasta transpare în special în criteriile comune marii majorităţi a acţiunilor de lobbying.

Lobby-urile cele mai eficiente dau dovadă de pragmatism şi, căutând să apere marile cauze, se străduiesc să reorienteze acţiunea puterilor publice. Dar, dacă diriguitorii lobby-urilor trebuie să dea socoteală partizanilor lor, atunci orientările maximaliste, care au putut fi definite, se impune să dispară în faţa celor mai modeste.

Specialiştii în diplomaţie trebuie să dispună de mult tact, perseverenţă, să facă apel la demonstraţii de forţă (dacă este cazul) şi să adopte o tactică bine calculată.

4. Domeniul politicii

Unul dintre clişeele cel mai des întâlnite reduce lobbying-ul la exerciţiul activităţilor lucrative din interiorul funcţiilor publice. De aici şi ideea că lobby-ul constă în practici ilicite şi că are vocaţie de corupător, că lobby-ul nu ar fi decât o haină a traficului de influenţă. Dar o observare atentă a realităţii contrazice această constatare, pentru că autorităţile politice nu exercită decât o fracţiune a puterii, hotărând marile orientări, iar detaliile măsurilor fiind luate de administraţii.

Orice strategie de lobbying ia în considerare numeroşi parametri politici, în special procedurile de intervenţie, timpul de acţiune şi cunoaşterea circuitelor de decizie.

5. Domeniul comunicării

Majoritatea marilor tratate consacrate comunicării, chiar şi cele din ultimii ani, continuă să ignore lobbying-ul.

Puterile publice socotesc printre destinatarii operaţiunilor de comunicare furnizorii sau clienţii unei întreprinderi, consumatorii de servicii publice şi mass-media.

Aplicat lobby-ului, conceptul de comunicare este însă ambiguu. Comunicarea este un instrument în serviciul lobbying-ului, permiţând facilitarea transmiterii mesajului. Acesta este, aşadar, un mijloc, nu un scop.

Campaniile de comunicare servesc la surmontarea refuzurilor şi la înfrângerea rezistenţelor. Pluridisciplinaritatea, în general, şi dominanta tehnicii juridice, în special, explică de ce lobbyiştii nu sunt prea des profesionişti în comunicaţii.

Principalele tehnici de comunicare folosite cu ocazia campaniilor de lobbying sunt:

· comunicatul de presă. Aceasta este cea mai comodă tehnică, datorită uşurinţei de folosire şi costurilor scăzute. Comunicatul de presă permite lobby-ului de a se impune în faţa atenţiei puterilor publice şi de a se distinge de acţiunea acestora, să-şi mobilizeze simpatizanţii şi să pregătească audiţii;

· “cartea albă”. Este cel mai sofisticat instrument de lobbying. Ea presupune posibilitatea unirii într-un singur tot a doctrinei şi a propunerilor;

· sondajul de opinie. Sondajele de opinie nu sunt apanajul formaţiunilor politice, al organelor de presă şi al serviciilor de marketing ale întreprinderilor. Din ce în ce mai des, lobby-urile comandă instituţiilor specializate studii de opinie ale căror întrebări sunt pregătite cu multă prudenţă. Sondajele sunt făcute de presă pentru că ele constituie o sursă de informare, în principiu, obiectivă;

· conferinţa de presă. Contrar unei opinii răspândite, lobby-urile nu trăiesc în clandestinitate permanentă. Dacă demersurile curente nu sunt aduse la cunoştinţa publicului, atunci nimic nu interzice lobby-ului să facă publice reacţiile la proiectele puterilor publice şi propunerile sale;

· scrisoarea deschisă. Este o metodă recentă de lobbying. Ea contribuie la sensibilizarea publicului şi la consolidarea notorietăţii lobby-ului. Scrisoarea deschisă pune mai degrabă accent pe preocupările lobby-ului, decât pe propuneri; mesajul trebuie să fie succint şi la obiect;

· colocviul. Acesta permite sensibilizarea “în amonte” a instanţelor de decizie; el face recunoscută importanţa lobby-ului şi acoperă aspectele categoriale ale revendicărilor.

Tehnicile şi strategiile de lobbying implică diferite forme de presiune. Înainte de a stabili o listă exhaustivă a tehnicilor, este de preferat să fie numite exemplele des întâlnite în practică.

Grupul poate, mai întâi, să intervină, mobilizându-şi partizanii, fie în cadrul funcţionării normale a instituţiilor, fie într-un cadru extrainstituţional, prin acţiuni directe (manifestări publice, marşuri, greve etc.).

Mesajul poate fi întărit printr-o presiune financiară exercitată direct asupra parlamentarului, în scopul obţinerii de favoruri, sau prin oferirea unor avantaje diverse: călătorii, diferite servicii făcute unui membru al familiei etc.

Dar principala tehnică de intervenţie nu încetează a fi aceea a persuasiunii. Este vorba, cu alte cuvinte, de convingerea pe calea expunerii argumentelor raţionale. Persuasiunea se face direct sau indirect, în ambele cazuri resursele financiare permiţând astăzi grupului de presiune să recurgă la specialişti care deţin arta convingerii parlamentarului, într-un sens favorabil revendicărilor lor.

În cazul persuasiunii directe, unul din procedeele curent folosite constă în întocmirea şi înmânarea parlamentarilor a unei documentaţii privind problema în cauză. În situaţia convingerii indirecte, se face apel la presa specializată sau la cea de informare generală. Grupurile puternice posedă propriul serviciu de presă, capabil să speculeze evenimentul, recurgând la liderii de opinie, bunăoară, sau chiar creând lideri de opinie.

Grupul de presiune acţionează asupra parlamentarului în două situaţii: când obiectivele puterii executive şi cele ale grupului se opun şi atunci când guvernul neglijează grupul de presiune.

Ideea fixă de a persuada constă în a şti cum să învingi rezistenţele individuale ale cuiva. Căutarea asentimentului celuilalt rezultă adesea dintr-o întreprindere laborioasă şi riscantă, asociată cu arta disimulării.

Principial vorbind, putem considera că orice formă de comunicare persuasivă aparţinând acestui domeniu este de natura unei stratageme. Această manieră de a-l influenţa pe celălalt este, înainte de toate, fondată pe două postulate: ea rezultă dintr-un calcul şi funcţionează fără ştirea celuilalt sau a celor vizaţi.

Cu cât condiţionarea psiholingvistică şi, în special, elocvenţa caută să facă în aşa fel încât limbajul să fie convingător prin sine însuşi şi să declanşeze adeziunea, cu atât persuasiunea, prin jocul stratagemei, caută să intervină în aşa fel încât cel convins să fie părtaşul propriului său consimţământ, cu alte cuvinte, complice involuntar la propria influenţare şi, până la urmă, “convingătorul” însuşi.

Astfel, în loc să încerce să învingă în mod deschis rezistenţele celuilalt, cel care exercită persuasiunea se va interesa de mijloacele prin care să-l determine pe celălalt să-şi învingă propriile lui rezistenţe. 

În aparenţă, actul persuasiunii ia forma unei confruntări atenuate, a unei lupte deghizate, chiar a unei “operaţiuni de binefacere”. Avem de-a face, de fapt, cu o artă a manipulării, care se află adesea în raport cu o mentalitate de dominator şi de strateg, personalitate care, pentru obţinerea puterii personale, se serveşte de alţii pentru atingerea propriului scop.

Elaborarea unei strategii de lobbying se realizează în trei timpi: 

· este vorba, înainte de toate, de aşezarea fundamentelor lobbying-ului şi de sublinierea necesităţii şi legitimităţii sale în faţa opiniei publice; 

· al doilea timp propune aplecarea asupra datelor complexe care definesc relaţiile între întreprinderea care a apelat la instituţia lobbying-ului şi stat, arătând cazurile în care o strategie de lobbying are interesul de a fi pusă în practică şi analizând variantele acestei strategii; 

· în sfârşit, întreprinderea însăşi are datoria să respecte anumite norme definite înainte de a se angaja într-o acţiune de lobbying.

Toate aceste consideraţii privind elaborarea unei strategii de lobbying au fost făcute având în vedere tendinţa întreprinderilor de a interveni pe lângă puterile publice. Aceste strategii şi tehnici sunt multiple, pragmatice şi evolutive.

Întreprinderea poate, după necesităţi, pe termen lung sau scurt, să aleagă folosirea grupurilor de presiune din care face parte sectorul său de activitate. Ea poate însă să recurgă la propriile servicii organizaţionale sau să facă apel la agenţiile specializate în acest tip de mediere.

În acest domeniu se iau în calcul toţi parametrii probabili: stilul de gestiune, mentalitatea proprie întreprinderii, sectorul de producţie, mediul politic, social şi cultural. Toţi aceşti factori vor influenţa stabilirea strategiei de lobbying, alegerea tacticilor şi identificarea scopurilor care vor servi la obţinerea unui rezultat pozitiv, adică la influenţarea unei decizii a puterii publice.

Operaţiunea de lobbying presupune cinci mari etape:

A. Identificarea obiectivelor

Aceste obiective se identifică în funcţie de identitatea întreprinderii care iniţiază o strategie de lobbying. Putem vorbi de patru tipuri de obiective: 

a. întreprinderea caută să reducă costurile;

b. întreprinderea caută mijlocul de a profita de avantajele unei decizii guvernamentale;

c. întreprinderea vrea să intervină pentru a pune în discuţie o măsură care îi este defavorabilă (de exemplu, o măsură fiscală), fie determinând statul să o abroge, fie făcându-l să nu intervină;

d. întreprinderea îşi planifică participarea la pregătirea acţiunilor etatiste, sectoriale sau generale.

Pe de altă parte, pentru a obţine cel mai mare număr de voturi pozitive, lobbyiştii trebuie să respecte cinci reguli de bază:

a. Adevărul şi numai adevărul. La un lobbyist, vocabularul este de importanţă maximă, deoarece cuvintele pe care el le foloseşte pot avea putere de lege. Provocarea pentru un lobbyist constă în a se dovedi onest în cadrul reprezentării intereselor pe care el le are de apărat, precum şi în cadrul mediului în care el evoluează. Lobbyistul trebuie, în egală măsură, să evite omisiunile care pot ascunde anumite realităţi ce servesc la o mai bună înţelegere a situaţiei politice. Dacă una din tacticile lobbyistului constă în neprelucrarea informaţiilor, legiuitorul va suferi un handicap important de la începutul acţiunii sale. Informaţia înseamnă putere, iar o informaţie adevărată va avea mai multă forţă.

b. Să nu promită niciodată imposibilul. Promisiunile extravagante sunt lesne de formulat. Succesul depinde de abilitatea lobbyistului în stăpânirea resurselor care por fi valorificate pentru atingerea obiectivului prevăzut. Este de preferat ca el să-şi subestimeze capacităţile în obţinerea de voturi pentru un text şi să-şi lase planul de acţiune să furnizeze rezultate care vorbesc de la sine.

c. Să asculte pentru a înţelege. Lobbyistul trebuie să fie capabil să transpună cererile clienţilor săi în limbajul specific vieţii politice sau în cel juridic. Pentru a face acest lucru, el trebuie să respecte anumite reguli şi, înainte de toate, să ştie să asculte.

d. Să lucreze cu ataşaţii parlamentari. Pentru a stabili o relaţie de încredere cu un parlamentar, lobbyistul trebuie mai întâi să treacă de subordonaţii acestuia. Acest “staff” este, de regulă, specializat în probleme de politică şi, ca atare, constituie prin natura lui o resursă indispensabilă pentru lobbyist, ca şi pentru legiuitori.

e. Să fie atenţi la surprize. Politicienii au, de regulă, oroare de surprize, iar legiuitorul nu trebuie să fie încolţit de lobbyist. Aşadar, într-o strategie de lobbying, este esenţială o temeinică analiză a elementelor de surpriză. Legiuitorul, ca şi staff-ul acestuia, trebuie să fie informaţi dinainte asupra gradelor de opoziţie ce există pentru votarea unui proiect de lege, pe care lobbyistul încearcă să-l promoveze sau să-l împiedice.

B. Selecţia problemelor ridicate de lobbying 

Această fază corespunde analizei atente a mediului social şi politic, asemănător observării dezvoltării tehnologice. Această observare permite aducerea la zi a problemelor de interes economic, public, politic, putând să joace un rol fundamental în funcţionarea internă a organizaţiei şi să stabilească o ierarhie a priorităţilor de acţiune.

C. Selecţia scopurilor şi a momentului oportun

Eficacitatea intervenţiei unui lobby depinde, înainte de toate, de selecţia celor ce iau realmente decizii în puterile publice, de unde şi importanţa acestei faze. Altfel spus, trebuie identificaţi mai întâi actorii cheie: care sunt politicienii, de unde vin ei, care le sunt motivaţiile. O acţiune de lobbying va fi reuşită în funcţie de relaţiile interpersonale stabilite din timp şi de capacitatea lobbyistului de a face să interacţioneze informaţiile, căci informaţia şi înţelegerea aplicaţiilor sale sunt elemente fundamentale.

Scopurile pot fi multiple: fie în interiorul sistemului politic şi birocratic, fie în exteriorul acestuia, dacă a fost ales un mod de lobbying ce face apel la opinia publică sau la agenţi specializaţi. Scopurile vor fi, totodată, acelea care exercită o veritabilă putere, atât din punct de vedere psihologic, cât şi material.

Profilul scopurilor se schimbă la fiecare problemă dată, ceea ce explică relativitatea oricărei iniţiative ce vizează normalizarea lor, prin stabilirea de clasamente inamovibile a priori. Pe lângă aceasta, trebuie spus că impactul decizional al statului variază de la o ţară la alta.

Poate că tot de oportunitate ţine şi necesitatea cunoaşterii opiniei publice. Fiecare propunere sau proiect, ca să poată deveni lege, trebuie să fie explicat prin prisma interesului public. Pentru lobbyist este important să reţină că raţiunea pentru care a fost făcută propunerea sau sprijinul unuia sau altuia dintre deputaţi trebuie să fie integrat într-o logică de interes public. Dacă lobbyistul nu se supune acestei reguli, atunci efortul său va fi inutil din start.

 

D. Tactici de intervenţie

a. Tacticile de lobbying direct se află în contactele publice sau private ale întreprinderii cu interlocutorii pe care îi socoteşte cei mai apţi să îndeplinească proiectele. Lobbying-ul direct se caracterizează prin comunicări personale, prezentări, contacte: reuniuni oficiale şi neoficiale, alocuţiuni, scrisori, conversaţii telefonice.

b. Tacticile de lobbying indirect se caracterizează prin: campanii de scrisori (iniţiative individuale şi iniţiative ale terţilor –grupurile de presiune); campanii de relaţii cu publicul (discursuri, articole, campanii de presă, critica liderilor de opinie asupra obiectivelor cercetate, marşurile de protest, adunările, mişcările de masă, publicitatea) şi prin proceduri legale şi judiciare (punerea în cauză a constituţionalităţii legii, apelul la decizia guvernului sau a autorităţilor administrative).

c. Tacticile de lobbying financiar vorbesc de la sine şi susţin legiferarea acestei meserii. Lobbying–ul financiar se caracterizează prin contribuţii la campaniile politice (financiare sau în natură) şi contribuţii frauduloase (mită, slujbe garantate, onorarii excesive, cadouri etc.). Pe lângă acestea, mai pot exista aşa-numitele “practici îndoielnice”, care constau în: distorsionarea faptelor (disimulare, obstrucţie, reţinere de informaţii, metode de intimidare, atacuri personale, discreditarea opozanţilor), tehnici de obstrucţie (urmăriri judiciare nefondate, producerea excesivă de documente pentru prelungirea la nesfârşit a procesului de analiză) şi cooptarea (neutralizarea sau repunerea în cauză a susţinătorilor părţii adverse prin oferte de lucru sau alte avantaje, promiterea de onorarii experţilor susceptibili de a servi cauza adversă).

d. O altă tactică priveşte organizarea coaliţiilor care regrupează asociaţiile profesionale din sectoarele avute în vedere, grupurile de presiune etc. Această tactică se caracterizează prin: coroborarea lobbying-ului cu alte grupuri de presiune, existenţa unei pieţe politice şi campanii care vizează ameliorarea imaginii întreprinderii.

E. Control şi evaluare

Controlul executării unei strategii de lobbying depăşeşte identificarea scopurilor, a momentului de intervenţie şi a tacticilor de acţiune. El trebuie să rămână deschis şi în mod constant tuturor schimbărilor care se dovedesc a fi necesare şi trebuie, totodată, să poarte şi asupra metodelor, a stilului de intervenţie, asupra repunerii în cauză a intermediarilor sau agenţilor specializaţi.

Din cele de mai sus se observă că participarea întreprinderilor la elaborarea politicilor publice corespunde unei necesităţi de ordin strategic. În mod cert, anumite elemente determină comportamentele întreprinderii faţă de stat, circumstanţele în care o strategie de lobbying poate fi cercetată şi care sunt opţiunile.

În elaborarea unei strategii de lobbying trebuie să se ţină cont şi de piedicile ce pot surveni şi, prin urmare, de planurile de acţiune menite să evite aceste piedici. În acest sens, lobbyistul trebuie să aibă mereu în vedere următoarele principii:

1. Este mai uşor să stopezi un proces legislativ decât să propui un nou text, după ce a fost votat. În parlamentele din regimurile democratice, atunci când sunt sesizate cu o anumită problemă, se întâmplă un paradox: acestea fie reacţionează mai mult decât se aştepta, fie sunt total inactive. Pentru anumite propuneri sau proiecte de lege, ignorate de public, este mai uşor să se meargă pe linie defensivă, decât ofensivă.

2. Cutuma controlează procesul de decizie. Modalitatea în care legile sunt votate în parlamente dă o mare legitimitate manevrelor legislative contemporane. Din această perspectivă, legislaţiile ţărilor guvernate mai degrabă de Common Law decât de dreptul roman sunt mai suple. Aşa se explică ascensiunea rapidă în aceste ţări a instituţiei lobbyistului. Pentru lobbyist, a ignora puterea legii înseamnă a provoca mari costuri. Dacă el propune amendamente sau texte de modificare, atunci trebuie să ştie că acceptarea acestora se bazează pe modul în care mass-media vede aceste propuneri. Astfel de consideraţii demonstrează clar importanţa regulilor, aşa cum au fost ele stabilite de jurisprudenţă.

3. Să ştii să faci loc ierarhiei superioare. Lobbyistul trebuie, înainte de toate să aibă încredere în judecata şi capacitatea legiuitorului care îi va reprezenta interesele, fie în reuniune internă, fie în comisie, fie în şedinţa în plen. Decizia tactică majoră va fi aceea de a hotărî cine va fi liderul care reprezintă cel mai bine interesele lobbyistului şi ale clientului său şi de a-l convinge de a fi acest lider. Lobbyistul trebuie să cunoască apartenenţa politică a viitorului lider, punctele tari şi slăbiciunile acestuia. După toate acestea, intervine liderul, care îşi defineşte propria strategie, iar decizia finală îi aparţine.

4. Să nu respingă susţinătorii pentru că sunt în joc voturi de care mai târziu ar putea avea nevoie.

5. Cele mai bune idei nu valorează nimic dacă nici un vot nu le susţine.

6. Dacă nu ceri nimic, nu obţii nimic. Lobbyistul nu va putea niciodată şti ce ar putea obţine dacă nu pune întrebări legiuitorului. Cu alte cuvinte, nu trebuie sperat că legiuitorul se va pronunţa fără ca lobbyistul să-i prezinte întrebările şi argumentele. Totodată, cel care exercită acţiunea de influenţare îşi va formula cererile de o aşa manieră, încât să elimine îndoiala asupra lui însuşi sau asupra intenţiilor sale.

7. Lobbying-ul şi gestiunea de criză. Lobbyistul este, în esenţă, managerul crizelor. În cele mai bune cazuri, el va interveni în cadrul planurilor de acţiune predeterminate. Din păcate, întreprinderile îşi dau seama prea târziu că un astfel de om ar fi trebuit să fie integrat în organizarea societăţii şi, ca atare, lobbyistul este chemat în ajutor când o criză s-a declanşat deja. Pentru a evita situaţia gestiunii de criză, lobbyistul trebuie să stabilească, în sânul întreprinderii, o strategie a planurilor de acţiune, folosind următoarele metode: analiza mediului politic şi social, stabilirea obiectivelor, stabilirea strategiilor, elaborarea planurilor de acţiune, propunerea de executare a acestor planuri şi analiza rezultatelor.

 

 5. ACTIVITATEA DE LOBBY ÎN Statele Unite ale Americii

 

Interesele particulare joacă un rol important în viaţa politică americană. Ele influenţează procesul deciziei legislative în Congres, dispun de o putere considerabilă pe lângă instituţiile locale ( de la nivelul oraşului, până la nivelul statului) şi de o putere mai discretă, însă reală, pe lângă administraţia federală; procedura judiciară le permite, de asemenea, să aducă în faţa judecătorilor probleme ce interesează propriul domeniu de activitate (class-action suits).

5.1 Tipuri de lobby

Termenul de “lobby” acoperă mai multe tipuri de activităţi în Statele Unite.

Prima dintre ele (care corespunde cel mai bine imaginii despre activitatea grupurilor de interes, aşa cum este ea prezentă în Franţa, şi care a condus la respingerea principială a lobby-ului de către teoreticienii constituţionalişti francezi) este o activitate de relaţii publice. Este vorba de influenţarea activităţii Congresului şi a agenţiilor cu atribuţii de reglementare, pentru adoptarea, modificarea sau abrogarea unei legi sau a unei reglementări, în conformitate cu interesele membrilor respectivului grup. Această presiune se exercită, în mod individual, asupra membrilor Senatului sau ai Camerei Reprezentanţilor şi, mai ales, asupra membrilor influenţi ai comisiilor sau subcomisiilor competente pe o problemă dată. Instrumentele utilizate sunt organizarea, capacitatea de vot şi banii, care constituie capitalul principal în jocul electoral american.

Acest proces se derulează diferit de modul în care este el perceput în Franţa. Instituţionalizată, reglementată, în întregime publică, afişând deschis interesele apărate şi modul în care ar putea fi ele afectate de activitatea legislativă, activitatea de lobby are o utilitate şi îndeplineşte o funcţie specifică, recunoscută de legislatorul însuşi.

Complexitatea procesului legislativ, tehnicitatea materiilor tratate şi multitudinea părţilor implicate fac ca sarcina congressman-ului american să fie mai anevoioasă decât cea a omologului său francez, şi, totodată, ca primul să fie mai influent, privit ca persoană, decât parlamentarul francez. În aceste condiţii, lobbyistul este primit ca purtătorul unui punct de vedere cu privire la subiectul în discuţie, care îndeplineşte o misiune de clarificare şi de explicare pe lângă legislator. El este demn de încredere în ceea ce priveşte expunerea exhaustivă a argumentelor ce servesc propriului punct de vedere. Aşadar, esenţial este ca toate părţile implicate să fie ascultate de către legislator. Îndeplinind funcţii similare unor avocaţi şi contribuind la activitatea legislativă, lobbyiştii sunt, deseori, de formaţie jurişti.

Aici ajungem la o a doua accepţiune a activităţii de lobby, privită cu mai puţină suspiciune în Franţa şi considerată mai “nobilă”. Este vorba de “lobby-ul tehnic”. Complexitatea problemelor face din lobby o muncă de specialişti, îndeplinită cel mai adesea de avocaţi (lawyers), ei înşişi specializaţi pe domenii: energie, comunicaţii, finanţe, fiscalitate, mediu, comerţ internaţional. De fapt, activitatea de lobby se face simţită mai ales în pregătirea dosarelor tehnice, care explică consecinţele juridice şi economice ale unei anumite legislaţii, existente sau dorite, şi mai puţin în pledoariile de la persoană la persoană, cu ocazia luării dejunului, de exemplu.

Această activitate de specialitate, foarte dezvoltată la Washington, este numită, pe drept cuvânt, “activitate legislativă”. Ea este complementară activităţii parlamentare şi, totuşi, efectuată în cadrul sectorului privat, de către aceia care au sarcina aplicării legilor şi, deci, cunosc cel mai bine efectele acestora.

O altă manifestare a activităţii de lobby este de găsit în cadrul activităţii de reglementare. Legislaţia americană obligă agenţiile executive să supună comentariilor publice (public comments), pe o durată determinată de timp, proiectele lor de reglementări. Aceste comentarii sunt destinate, pe de-o parte, să asigure posibilitatea, pentru toate părţile ce vor fi supuse reglementării, de a-şi face cunoscut punctul de vedere şi, pe de altă parte, să amelioreze conţinutul sau aspectele tehnice ale reglementării prin cunoaşterea reacţiilor celor interesaţi sau ale specialiştilor.

În domeniile care afectează marile interese economice sau sociale, aceste comentarii sunt redactate de către marile cabinete de avocaţi, în contul clienţilor lor, susceptibili de a fi afectaţi de măsurile avute în vedere. Astfel, şi aici, sectorul juridic privat participă la activitatea de reglementare, de această dată chiar la invitaţia administraţiei. Cu toate că este vorba de o activitate de lobby, de vreme ce interesele particulare (deseori considerabile) sunt cele ce sunt reprezentate, utilitatea şi calitatea contribuţiei aduse de avocaţi la activitatea de reglementare şi legiferare sunt unanim recunoscute.

Ca urmare a activităţii de lobby, grupurile de interes pot să-şi asigure accesul la procesul decizional, care este mai mult decât exercitarea influenţei, sau este ceea ce se poate numi o influenţă exercitată din interior. Pentru a reflecta această participare, a fost consacrată, în literatura politologică americană, imaginea aşa-numitului “triunghi de fier” (iron triangle), care indică interconexiunile între agenţiile executive, comisiile sau subcomisiile legislative şi grupurile de interes bine organizate. Este reflectată, astfel, existenţa unor corelaţii foarte strânse (“de fier”), care tind să excludă din procesul decizional alţi factori.

Este, desigur, o îndepărtare de modelul pluralist tradiţional al manifestării grupurilor de interes, model în care acestea apăreau ca factori independenţi în raport cu instituţiile guvernării. Dar este şi o consacrare a adevărului că procesul decizional nu se mai poate desfăşura în absenţa grupurilor de interes.

Un alt punct de vedere este acela potrivit căruia accesul fiind relativ deschis în sistemul american, influenţa grupurilor de interes este dispersată şi variabilă în timp, iar elaborarea politicilor implică un ansamblu de factori publici şi privaţi care interacţionează în mod complex, formând adevărate reţele pe diferite probeme (aşa-numitele “issue networks”).

O caracteristică a modului de manifestare a grupurile de interes în Statele Unite priveşte “punctele de acces”. Astfel, deşi unele grupuri sunt conectate la un partid sau altul, activitatea majorităţii lor nu este afectată de schimbările în apartenenţa politică a celor ce deţin controlul asupra Congresului sau instituţiei prezidenţiale, de importanţă mult mai mare fiind relaţiile cu agenţiile guvernamentale sau cu comisiile Congresului (partidele nici nu sunt incluse, ca atare, în “triunghiul de fier”). În ţările europene, mai cu seamă în sistemele parlamentare sau semi-prezidenţiale, accesul grupurilor de interes la procesul decizional se realizează frecvent tocmai prin intermediul partidelor politice.

2. Viciile sistemului de reprezentare a intereselor bazat pe lobby

5.2.1 Inegalitatea reprezentării

Defectul major al unui sistem de reprezentare a intereselor, bazat pe activitatea de lobby, intens dezbătut de politologii americani şi criticat atât de liberali, cât şi de conservatori, este inegalitatea reprezentării care rezultă. Numai cei mai influenţi, mai bogaţi şi mai bine organizaţi au acces la procesul decizional. Astfel, avem de-a face cu o supra-reprezentare a Big-Business-ului, şi, într-o mai mică măsură, a sindicatelor relativ influente, în detrimentul minorităţilor şi grupurilor de interes lipsite de resurse financiare sau de susţinere politică suficientă (consumatorii, ecologiştii, minorităţile etnice, categoriile defavorizate).

Această inegalitate a reprezentării, care ia uneori forme scandaloase, este în centrul criticii făcute lobby-ului de unii politologi liberali, care visează la o democraţie “unitară”, unde domeniul afacerilor, sindicatele şi guvernământul merg mână în mână. Franţa este deseori citată ca exemplu (fapt ce denotă o cunoaştere numai parţială a realităţilor franceze).

Inegalitatea accesului la lobby situează această instituţie, în comparaţie cu principiul egalităţii accesului la justiţie, care încarnează ideea democratică în ochii americanilor, pe o poziţie criticabilă. Pentru unii, activitatea de lobby este întru totul contrară idealului ordinii de drept, al supremaţiei dreptului. 

Sistemul politic american a încercat să remedieze această situaţie, în mai multe moduri. Unul dintre acestea este practica audierilor (hearings) organizate de comisiile sau subcomisiile Congresului şi de agenţiile executive, al căror scop este asigurarea reprezentării intereselor contrare unei acţiuni de lobby în curs.

 Reprezentarea părţilor chemate să se exprime în aceste audieri se distinge de lobby prin aceea că nu este spontană şi poate necesita mai puţine mijloace. 

În schimb, este posibil ca părţile convocate să fie reprezentate de avocaţii lor, după aceleaşi reguli ale lobby-ului tehnic.

Un alt remediu al inegalităţii reprezentării este dezvoltarea grupurilor de interes public (public interest groups). Aceşti “avocaţi ai interesului public” sunt, în general, avocaţi (lawyers) specializaţi în reprezentarea intereselor generale ale societăţii, subreprezentate în procesul de lobby: drepturile minorităţilor, protecţia consumatorilor, protecţia mediului etc. Apărarea interesului public (public interest advocacy), o menire a serviciilor publice, asigurată de o elită a sectorului privat, în care sunt utilizate atât activitatea de lobby, cât şi procedurile judiciare, constituie uneori o contrapondere eficace a supra-reprezentării celor puternici.

5.2.2 Finanţarea campaniilor electorale

Totuşi, viciul major al activităţii de lobby este considerat a fi legat de rolul din ce în ce mai mare jucat de bani în procesul electoral actual din Statele Unite.

Finanţarea campaniilor electorale ale candidaţilor pentru un mandat în Congres necesită resurse materiale enorme, care sunt, în parte, furnizate de grupurile de interes. Astfel, viitorul congressman intră într-o reţea complexă (şi discutabilă din punctul de vedere al ideii de democraţie) de strângere de fonduri (found raising) şi, în general, de susţinere a unei campanii electorale. 

Lobbyiştii, specializaţi în acest nou tip de activitate, se fac intermediari între interesele particulare, susţinute de mijloace financiare considerabile, în căutarea unor modalităţi de acces la procesul legislativ, şi congresmenii în căutare de mijloace financiare. Aşadar, nu mai este vorba numai de vot, instrumentul tradiţional prin care se făcea simţită puterea lobby –ului, ci de bani, necesari pentru obţinerea voturilor.

Acest nou mod de manifestare a puterii este criticabil din punctul de vedere al democraţiei. Grupurile de interes cumpără, pur şi simplu, accesul la procesul legislativ, şi nu doar promisiuni electorale. Iar omul politic, intrat în dependenţă faţă de furnizorii săi de capital bănesc, o dată ales, are deja dată în gaj, în mâinile acestora, o bună parte din activitatea sa politică. 

Aceste deviaţii, care sunt considerate a aduce atingere principiilor democratice, au fost sesizate şi s-a încercat limitarea lor. Potrivit Legii asupra campaniilor electorale federale din 1974, care stabileşte două principii: transparenţa resurselor şi cheltuielilor şi limitarea contribuţiilor financiare, orice grup, care doreşte să contribuie cu bai sau servicii pentru un candidat în campania electorală, trebuie să creeze un “Comitet de acţiune politică” (PAC). Există două tipuri de PAC: cele aşa-numite “satelite”, care servesc acţiunea politică şi care posedă o trezorerie autonomă; cele independente, libere să 

colecteze fonduri prin subvenţie publică. Aceste PAC-uri pot interveni într-o manieră directă (prin suportarea cheltuielilor candidaţilor) sau indirectă (prin intermediul cheltuielilor independente). Aceste comitete au proliferat foarte mult: de la 608, la sfârşitul anului 1974, la 4.195, în 1992 (conform H.W.Stanley, R.G.Niemi, Vital Statistics on American Politics, 4th Edition, Washington DC, 1994). Deşi au fost prevăzute anumite limitări în privinţa contribuţiilor respective (participarea financiară a fiecărui PAC la campania electorală a unui candidat nu poate depăşi 5.000 dolari; însă, totalul contribuţiilor nu este limitat), s-au exprimat în continuare critici şi temeri privitoare la faptul că banii exercită nu prea mare rol în politică. 

Aceste probleme preocupă în mod deosebit grupul de interes public numit “Cauza comună” (Common Cause), al cărui principal scop este reforma structurilor guvernamentale, perfecţionarea procesului guvernării, în sensul limitării cheltuielilor în campaniile electorale, al creşterii respectului pentru normele etice în viaţa politică.

5.3 Reglementarea activităţilor de lobby 

Legitimitatea şi legalitatea activităţilor de lobby americane îşi au rădăcinile în chiar preambulul Constituţiei, considerat a fi fundamentul contractului social al poporului american, şi, mai ales, în Primul Amendament, care stabileşte intangibilitatea a două drepturi fundamentale: de asociere şi de petiţie, în scopul adresării de cereri guvernământului.

Acesta este contextul în care legislatorii americani au început să caute, încă de la sfârşitul secolului XIX, cele mai bune metode pentru a canaliza avalanşa fenomenului de lobby, care ia uneori forma presiunii, ţinând cont de dezideratul, şi el cuprins în Preambulul Constituţiei, al binelui general (general Welfare).

Teama lor era legată de faptul că invocarea dreptului la petiţie, în numele drepturilor individuale, să aibă ca rezultat întâietatea acestora în faţa drepturilor colective. În fond, este vorba de eterna problemă a echilibrării drepturilor individuale, pe de-o parte, şi drepturilor colective, pe de altă parte. Diversele legi de reglementare a acestui domeniu au urmărit chiar prezervarea acestui echilibru, în primul rând prin eliminarea diverselor forme de corupţie. Măsurile legislative au vizat, aşadar, contribuţiile electorale şi conflictele de interese.

1. Reglementări anterioare

Încă din 1885, relaţiile prea strânse ale mai multor membri ai săi cu diverse interese particulare au determinat Congresul să înfiinţeze comisii speciale (Select Committees), pentru anchetarea numeroaselor abuzuri săvârşite de congresmeni şi lobbyişti.

 Prima anchetă completă asupra activităţilor de lobby a fost întreprinsă de către Senatul american în 1913, la cererea preşedintelui Woodraw Wilson, prilejuită de un atac masiv al diverselor grupuri de interes contra proiectului de lege privind unele tarife, prin aşa-numitul “grass roots lobbying” (metodă ce constă în trimiterea a sumedenie de scrisori, ca din partea cetăţenilor, pentru luarea sau anularea anumitor măsuri). Comisia judiciară a Senatului a concluzionat că “sume nelimitate de bani au fost cheltuite pentru a susţine acest lobby şi pentru a crea aparenţa unei presiuni a opiniei publice, care se opune unor anumite aspecte importante ale proiectului de lege”.

De asemenea, Comisia senatorială a descoperit că a fost cheltuită o sumă de jumătate de milion de dolari (la valoarea din 1913, este o sumă considerabilă), că au fost expediate prin poştă un milion şi jumătate de scrisori către membrii Congresului, că documente conţinând statistici falsificate au fost prezentate Comisiei senatoriale şi că unii membri ai Congresului au fost supuşi unor ameninţări cu şantajul politic.

Lectura raportului comisiei a confirmat riscurile unei stări de cvasi-anarhie, pe care le implică o activitate de lobby nereglementată. Astfel, în acelaşi an, 1913, a fost prezentat un proiect de lege pentru transparenţa activităţilor de lobby (lobbying disclosure legislation). Diverse grupuri de interes, prin lobbyiştii lor, au reuşit să împiedice votul final asupra proiectului.

După ani întregi de conflicte, controverse şi anchete, în 1946 s-a reuşit adoptarea unui proiect de lege în domeniu (Federal Regulation of Lobbying Act). Nu este vorba de o lege în sine, ci de capitolul III al Legislative Reorganization Act. Era prevăzută obligativitatea înregistrării participanţilor grupurilor de interes (lobbyiştii) care urmăresc influenţarea procesului legislativ în Congres, obligativitatea declarării surselor de finanţare, a cheltuielilor făcute, a numelor publicaţiilor utilizate, a proiectelor de legi pe care le susţin sau le combat etc.

În 1954, Curtea Supremă a Statelor Unite a confirmat constituţionalitatea legii, însă, printr-o interpretare restrictivă, i-a slăbit eficacitatea prin restrângerea ariei de aplicare. Au ieşit la iveală, astfel, lacunele legii:

· legea nu se aplica decât acelor grupuri de interes care solicită şi colectează fonduri prin subvenţie publică, pentru reprezentare la nivel guvernamental, fiind astfel excluse de la obligativitatea înregistrării grupurile şi persoanele individuale care folosesc, în aceleaşi scopuri, propriile resurse financiare;

· legea nu se aplica decât acelor grupuri sau indivizi al căror principal obiect de activitate este reprezentarea intereselor particulare pe lângă legislatori, prin intermediul contactelor directe cu membrii Congresului (activitatea de lobby), fiind astfel excluse grupurile ale căror activităţi sunt mai diversificate şi depăşesc lobby-ul, ca şi acelea care urmăresc stimularea presiunii opiniei publice asupra Congresului;

· legea rămânea vagă în ceea ce priveşte tipul de reprezentare pe care-l consideră a fi lobby; pe de altă parte, sunt excluse expres de la incidenţa legii înfăţişările la comisiile Congresului;

· legea nu acoperea decât lobby-ul parlamentar, neglijând aparatul executiv (preşedinte, miniştri, comisii, regii etc.);

· legea nu desemna sau înfiinţa nici un organism care să vegheze la respectarea ei.

5.3.2 Reglementarea actuală

Aceste lacune precum şi alte probleme legate de activitatea de lobby a grupurilor de interes, au fost în atenţia Congresului american cu ocazia adoptării “Lobbying Disclosure Act” din 1995, care a intrat în vigoare la 1 ianuarie 1996.

De altfel, în deschiderea legii, Congresul constată că:

· este necesar ca opinia publică să fie conştientă de activitatea lobbyiştilor profesionişti, de influenţarea procesului decizional, în ambele ramuri, legislativă şi executivă, ale guvernului federal;

· reglementările existente privind dezvăluirea activităţii de lobby nu au fost eficace din cauza limbajului ambiguu utilizat, a slăbiciunii administrative şi a prevederilor sancţionatorii şi în lipsa unor prevederi clare în ceea ce priveşte cine trebuie să se înregistreze şi cine trebuie să-şi facă cunoscută activitatea;

· transparenţa efectivă a identităţii lobbyiştilor profesionişti şi a mijloacelor folosite de aceştia va conduce la creşterea încrederii publice în integritatea guvernământului.

Legea vizează activităţile de lobby întreprinse atât asupra ramurii executive, cât şi a celei legislative. Astfel, dintre autorităţile ce intră în prima categorie, sunt vizate: preşedintele, vice-preşedintele, orice angajat al instituţiei prezidenţiale, orice angajat al vreunei agenţii executive etc. Dintre autorităţile ce fac parte din ramura legislativă, legea enumeră: orice membru al Congresului, orice angajat al Congresului sau al vreunui membru al acestuia sau al Biroului permanent al Senatului sau Camerei Reprezentanţilor sau al vreunei comisii a Congresului ori grup de lucru al acestuia etc. Legea nu vizează, specificând expres, pe cei care servesc vreo autoritate din cele de mai sus pe bază de colaborare sau voluntariat.

Legea defineşte activităţile de lobby, ce intră sub incidenţa ei, ca fiind orice comunicare orală sau scrisă (inclusiv electronică) adresată oricărei persoane oficiale din ramurile executivă sau legislativă, făcută în numele unui client, şi care are ca scop:

· formularea, modificarea sau adoptarea unei anumite legislaţii federale (inclusiv propunerile legislative);

· formularea, modificarea sau adoptarea unui regulament federal, ordin executiv sau program politic ori poziţie a guvernului Statelor Unite;

· administrarea sau executarea unui program sau politici federale (inclusiv negocieri, premieri, împrumuturi, licenţe etc.);

· nominalizarea sau confirmarea unei persoane într-o poziţie care necesită confirmarea de către Senat.

În continuare, legea enumeră activităţile pe care nu le consideră ca făcând parte din categoria activităţilor de lobby.

Printre acestea sunt acele comunicări care: sunt făcute de o persoană oficială, în virtutea atribuţiilor sale oficiale; sunt făcute de un reprezentant al unei organizaţii mass-media în scopul strângerii şi difuzării informaţiilor către public; sunt făcute într-un discurs, articol, publicaţie sau în altă formă destinată aducerii la cunoştinţa publicului; urmăresc fixarea unei întâlniri, adoptarea unui statut sau întreprinderea unei acţiuni, fără a conţine încercări de influenţare a persoanelor oficiale; sunt mărturii în cadrul audierilor unei comisii sau subcomisii ale Congresului; sunt informaţii de specialitate, ca răspuns al unei cereri a unei persoane oficiale; nu este posibil să fie raportate fără a divulga informaţii care, potrivit legii, sunt secrete; sunt făcute în numele unei persoane individuale, în ceea ce priveşte numai interesele acelei persoane, dacă sunt adresate acelui membru al Congresului, sau angajaţilor lui, care îl reprezintă în forul legislativ etc.

Legea defineşte şi categoria lobbyiştilor de profesie. Intră în această categorie acea persoană care, în calitate de angajat al unui client şi în schimbul compensaţiilor materiale sau de altă natură, prestează servicii care implică mai mult de un contact (comunicare) de tip lobby, dar nu şi acea persoană ale cărei activităţi de lobby constituie mai puţin de 20% din serviciile furnizate clientului său pe o perioadă de 6 luni.

Lobbyiştii profesionişti se pot asocia şi înfiinţa firme de lobby. 

Potrivit legii, lobbyistul trebuie să înregistreze activitatea de lobby la secretarii Senatului şi Camerei Reprezentanţilor, în cel mult 45 de zile de la primul act de lobby sau de la angajarea sa de către client, după cum unul sau altul din cele două evenimente survine primul.

Sunt exceptate de la înregistrare:

· acele activităţi de lobby care aduc sau este de aşteptat să aducă respectivei firme de lobby un venit semianual de până la 5.000 dolari;

· acele activităţi de lobby (întreprinse de angajaţii unei organizaţii, în numele ei) care solicită sau este de aşteptat să solicite cheltuieli semi-anuale de până la 20.000 dolari.

 Înregistrarea va conţine:

· elementele de identificare ale celui ce se înregistrează (firma de lobby) şi ale clientului său (inclusiv o descriere generală a afacerii sau activităţii desfăşurate);

· elementele de identificare ale oricărei alte organizaţii, care: contribuie cu mai mult de 10.000 dolari pe o perioadă semi-anuală la respectiva activitate de lobby şi planifică, supervizează sau controlează, în tot sau în părţi importante această activitate;

· elementele de identificare, inclusiv contribuţia sa, dacă depăşeşte 10.000 dolari, şi, eventual, procentajul deţinut din afacerea clientului, ale oricărei alte entităţi care: deţine cel puţin 20% din afacerea clientului sau a unei organizaţii din paragraful precedent; planifică, supervizează, controlează, direcţionează, finanţează sau subvenţionează, direct sau indirect, în tot sau în părţi importante, activităţile clientului sau ale unei organizaţii din paragraful precedent; este afiliată clientului sau unei organizaţii din paragraful precedent şi are un interes direct în ceea ce priveşte rezultatele activităţii de lobby;

· declararea principalelor chestiuni pe care lobbyistul se aşteaptă să le trateze, în numele clientului său, şi, într-o măsură rezonabilă, a aspectelor specifice deja abordate sau susceptibile de a fi abordate;

· numele fiecărui angajat al lobbyistului care a acţionat sau este de aşteptat să acţioneze în numele clientului.

Atunci când lobbyistul nu mai are calitatea de angajat al clientului pentru activităţi de lobby sau atunci când anticipează că nu va mai desfăşura astfel de activităţi pentru respectivul client, va notifica acest lucru secretarilor Senatului şi Camerei Reprezentanţilor, iar înregistrarea va înceta.

Lobbyiştii înregistraţi sunt obligaţi să depună, la secretarii Senatului şi Camerei Reprezentanţilor, un raport semianual cu privire la activitatea de lobby desfăşurată. Acesta va conţine:

· o listă cu problemele specifice abordate, inclusiv, într-o măsură rezonabilă, a proiectelor de lege înaintate şi a acţiunilor întreprinse pe lângă ramura executivă;

· o listă a organismelor contactate în numele clientului;

· o listă a angajaţilor proprii ce au acţionat ca lobbyişti în numele clientului;

· o descriere a intereselor oricărei entităţi din categoria celor sus-menţionate, dacă e cazul;

· în cazul firmelor de lobby, o estimare cu bună-credinţă a totalului venitului provenit de la client;

· în cazul organizaţiilor care desfăşoară activităţi de lobby în nume propriu, o estimare cu bună-credinţă a totalului cheltuielilor implicate în aceste activităţi.

Secretarii Senatului şi Camerei Reprezentanţilor au atribuţii de facilitare şi supraveghere ale aplicării acestei legi. Cel care, cu bună ştiinţă, nu respectă prevederile legii este pasibil de amendă civilă de până la 50.000 dolari, în funcţie de gravitatea faptei.

În ceea ce priveşte cheltuielile efectuate cu prilejul activităţilor de lobby, legea stabileşte că, aşa cum nici cheltuielile cetăţenilor americani obişnuiţi făcute în scopul comunicării cu reprezentanţii lor aleşi nu sunt deductibile la calculul impozitului, nici acestea nu vor fi deductibile.

Legea conţine şi câteva reguli de interpretare a ei, concepute în spiritul Primului Amendament al Constituţiei Americane. Aşadar, nici o prevedere nu va fi interpretată în sensul interzicerii sau împiedicării dreptului de a adresa cereri guvernului pentru repararea nedreptăţilor, dreptului la exprimarea propriei opinii sau dreptului la asociere.

De asemenea, nici o prevedere nu va fi interpretată în sensul interzicerii activităţilor de lobby, atât timp cât ele se desfăşoară conform acestei legi.

  

6. LOBBY-UL COMUNITAR

 

1. Cele trei modele teoretice ale colaborării dintre grupurile de interes şi instituţiile Uniunii Europene

Modelul Uniunii Europene, atât pe plan instituţional, cât şi pe planul relaţiilor stabilite între instituţii şi grupurile de interes, nu corespunde nici unui model din ţările membre. Cert este că Uniunea Europeană nu a putut şi nu a ştiut să creeze un model definitiv, nici din perspectivă internaţională, nici din aceea a formulării revendicărilor sau a convertirii cererilor în alegere politică.

În schimb, după crearea CECO şi a CEE, asistăm la o evoluţie constantă a structurilor instituţionale şi a raporturilor acestora cu grupurile de interes. Aceste relaţii trebuie socotite, de aceea, ca o deplasare a puterii statelor membre, pe de-o parte, către Uniunea Europeană, iar pe de altă parte, către regiuni. Această deplasare a puterii a căpătat o nouă dimensiune după tratatele de la Maastricht şi Amsterdam.

Dacă ar fi să abordăm problema într-un mod foarte schematic, atunci am observa trei mari perioade referitoare la relaţiile stabilite între grupurile de interes comunitare şi instituţiile comunitare.

Prima perioadă se întinde până la mijlocul anilor ’70 şi priveşte punerea în practică a modelului pluralist. De-a lungul acestei prime perioade, grupurile de interes comunitare au fost caracterizate de trei factori: grupurile plasate la nivel european erau, în special, prelungirea structurilor naţionale cu anumite reprezentanţe naţionale autorizate; acestea îndeplineau o funcţie de informare şi de reprezentare; Bruxelles era folosit drept centru de informare, iar capitalele, ca zone de influenţă.

A doua perioadă, plasată între jumătatea deceniului şapte şi 1987, data intrării în vigoare a Actului Unic european, se caracterizează prin apariţia limitată a modelului corporatist.

De acum înainte, o activitate a grupurilor de interes este posibilă şi necesară nu numai pentru eurogrupuri, ci pentru dezvoltarea strategiilor individuale recunoscute ca fiind utile de către Comisia Europeană. Comisia nu trata cu organizaţiile naţionale, nici cu cele fondate pe o arie mai vastă decât aceea a Comunităţii. Pentru a obţine statutul de interlocutor legal, grupurile de interes comunitare ar fi trebuit să satisfacă două condiţii: o reprezentare valabilă în fiecare ţară şi o autonomie suficientă.

Pe de altă parte, avem de-a face cu abandonarea consensului şi apariţia de opinii minoritare. De aceea, mai multe grupuri au renunţat la abordarea concertată în sânul unei mari federaţii şi au optat pentru o strategie mai individualizată, mai bine adaptată la interesele lor profesionale. De aici şi crearea de multiple grupuri de interes specializate.

Totuşi, în timpul ultimei perioade, se remarcă schimbări atât interne, cât şi strategice, precum şi apariţia reţelelor în modelul clientelist. Actul Unic a bulversat funcţionarea şi distribuirea puterilor în sânul Comunităţii. Situaţia a evoluat însă rapid, iar Bruxelles a devenit a doua cetate a grupurilor de interes, după Washington. Această creştere se poate traduce prin date cantitative: chiar dacă grupurile de interes nu numărau mai mult de 300 la sfârşitul anilor ’80, ele treceau de 3.000 la începutul anilor ’90.

Aceste 3.000 de grupuri reprezintă mai mult de 10.000 de lobbyişti, care sunt repartizaţi în 550 de organisme profesionale sau grupuri de interes comunitare, 200 de reprezentanţe ale marilor întreprinderi naţionale, 80 de birouri ale colectivităţilor locale şi în jur de 100 de birouri de consultanţă.

Punerea în aplicare a Actului Unic a adus cu sine trei schimbări majore care pot explica creşterea activităţilor lobbyiştilor: o deplasare a puterii capitalelor europene către Bruxelles; o redistribuire a puterii între instituţiile comunitare (Consiliu, Comisie, Parlament); o mai mare deschidere a instituţiilor către mediul exterior.

Relaţiile stabilite între grupurile de interes şi instituţiile Uniunii Europene pun adesea probleme teoretice complexe. Este unanim admis că aceste relaţii se apropie mai mult de modelul pluralist decât de modelul corporatist sau clientelist.

În sânul Uniunii Europene, “articularea intereselor” (formularea revendicărilor pe lângă instituţiile Uniunii) se face prin mai multe structuri naţionale sau europene şi după modalităţi variate. În schimb, “agregarea intereselor” (procesul convertirii cerinţelor în alegere politică comunitară) se face prin instituţiile uniunii Europene, între Consiliu, Comisie şi Parlament. Relaţiile stabilite de grupurile de interese cu instituţiile Uniunii sunt de natură pluralistă.

1. Modelul pluralist european

Într-un model pluralist, “agregarea intereselor” se poate produce în interiorul tuturor subsistemelor sistemului politic. Problema este de a şti care sunt structurile care joacă un rol principal în agregarea intereselor articulate în alegerile politice esenţiale.

În sistemele politice dezvoltate, structurile specializate intervin între numeroasele interese articulate. Partidul politic şi administraţia statului împlinesc această funcţie de mediere în interes general, de vreme ce indivizii şi grupurile exprimă interesele particulare.

Grupurile de interes sunt considerate drept actori sociali care exercită o presiune directă sau indirectă asupra puterii, fără a participa la exerciţiul acesteia.

Prin pluralismul actorilor trebuie să se înţeleagă, mai ales, nonlimitarea în reprezentarea intereselor private, publice, colective şi individuale.

Putem numi mai multe categorii de actori reprezentaţi pe lângă Uniunea Europeană: federaţiile profesionale europene (reprezentare colectivă profesională); reprezentanţii regiunilor (reprezentare colectivă regională); reprezentanţii asociaţiilor, ai firmelor naţionale sau transnaţionale (reprezentare individuală); birourile de consultanţi, avocaţi şi lobbyiştii liber profesionişti (reprezentare prin mijloace financiare).

Colaborarea între grupurile de interes comunitare şi instituţiile Uniunii poate avea la bază un mod de colaborare pluralist, un mod de colaborare în exclusivitate cu alte organisme sau un mod de colaborare instituţional.

Prin mod de colaborare pluralist înţelegem că grupurile de interes comunitare colaborează atât cu instituţiile Uniunii, cât şi cu alte organisme profesionale şi aceasta la nivel naţional, comunitar şi internaţional.

În mai mult de 70% din cazuri, grupurile de interes comunitare susţin un model de colaborare pluralist. Modelul corporatist este semnalat în 24% din numărul grupurilor de interes comunitare şi 6% din cazuri au ales al treilea mod. În modelul pluralist, 39 de cazuri din 65 colaborează în primul rând cu o instituţie comunitară. Instituţia care va domina în sânul celor 39 de cazuri va fi Comisia Europeană au un procentaj de 89%, Parlamentul European cu 7% şi de Consiliul Europei cu 5%.

În modelul pluralist, grupurile de interes nu au, oficial, nici un fel de atribuţii; ele încearcă să mobilizeze opinia publică, pentru a exersa o presiune asupra centrului de decizie.

Grupurile se găsesc într-o concurenţă aproape perfectă; ele sunt multiple, fără ordine ierarhică şi fără monopol de reprezentare şi, de aceea, se află într-o situaţie incomodă. Existenţa organizaţiilor concurente le stabilesc capacitatea de reprezentare şi de influenţă.

2. Modelul corporatist european

Modelul corporatist european se caracterizează printr-o instituţionalizare a raporturilor între câteva grupuri puternice şi instituţiile Uniunii, în scopul influenţării şi aplicării politicilor publice. Acest tip de interacţiune merge mai departe decât simpla consultare a grupurilor de către Comisie, căci implică o negociere privind politica de urmat dusă de instituţiile Uniunii Europene şi grupurile de interes comunitare alese.

Diferenţa esenţială între abordarea pluralistă şi cea corporatistă rezidă în faptul că grupurile nu se mai mulţumesc cu funcţia de “articulare”, ci participă în mod direct şi la “agregarea” intereselor.

 

3. Modelul clientelist european

Se disting cinci criterii de diferenţiere între cele două tipuri ideale de raport clientelist şi pluralist: relaţia de clientelă este particularistă şi nu universalistă; ea este “difuză” şi nu specifică; este de natură “afectivă” şi nu pur instrumentală; este inspirată de interesul particular şi nu de cel general şi este aleasă şi nu impusă.

Această abordare, transpusă relaţiilor întreţinute de grupurile de interes cu puterea politică, dă o nouă dimensiune raporturilor lor. Este vorba de o relaţie verticală de dependenţă între un grup-client şi un patron-administraţie. La nivel european, acest raport de dependenţă verticală se sprijină pe un schimb reciproc între instituţii, mai precis, între Comisie, care apare ca un patron, şi un număr limitat de clienţi, care sunt regiunile, colectivităţile locale şi diversele tipuri de asociaţii. Comisia acordă un sprijin financiar selectiv în schimbul unui anume angajament al clienţilor în vederea realizării unui proiect. Există, aşadar, un acord cu patronul, acord care defineşte cadrul acestei relaţii clienteliste. Acest raport constă în finanţarea unui proiect prezentat de o regiune sau de o asociaţie nonguvernamentală, după regulile fixate de Comisie şi pe o perioadă determinată.

Trebuie semnalat faptul că raportul clientelist, în sânul Uniunii Europene, are vocaţie pentru articularea unui interes particular, iar acesta nu este impus, ci ales de Comisia Europeană. În realitate, însă, mai mulţi clienţi depind, în mod esenţial, de fondurile comunitare pentru realizarea propriilor proiecte.

Raportul clientelist este, aşadar, definit de trei mari principii: o relaţie de dependenţă verticală (între Comisie şi/sau regiuni, asociaţii), aplicarea principiului de subsidiaritate pentru asigurarea unui maxim de eficacitate şi responsabilitate între nivelul european şi cel naţional şi, în final, vărsarea unei contribuţii din fondurile Comunităţii care, teoretic, nu ar trebui să înlocuiască eforturile fiecărei ţări, ci să se adauge la acestea.

În cazul cooperării interregionale sau al finanţării anumitor asociaţii, fondurile europene constituie singura, dacă nu cea mai importantă sursă de finanţare.

De exemplu, E.C.S.A. (Euro Citizen Action Service), o asociaţie creată pentru a informa grupurile, pentru a le ajuta să facă presiuni asupra instituţiilor Uniunii Europene şi pentru a le îndruma în materie de lobbying european, numără mai mult de 60 de sublinii bugetare, de unde asociaţiile şi O.N.G.-urile pot obţine ajutor financiar.

6.2 Instituţiile europene şi lobbying-ul

Uniunea Europeană, acest edificiu economic şi politic fără precedent în lume, a scos lobbying-ul din obscuritatea în care a fost ţinut în Europa, 

reabilitându-l prin importanţa pe care i-a acordat-o în cadrul dezbaterilor comunitare. Mai mult chiar, se poate spune că lobbying-ul a influenţat, într-o oarecare măsură, însăşi natura construcţiei europene.

La scară comunitară, lobbying-ul este o realitate bine cunoscută şi acceptată chiar de fiecare stat în parte. Explicaţiile acestei situaţii sunt multiple, dar cea mai importantă se referă la faptul că majoritatea deciziilor se iau din consideraţii de natură tehnică: ele emană de la şefi de state prin intermediul consiliilor europene şi al guvernelor naţionale reprezentate în sânul Consiliului Europei.

În Comisia Europeană, în Parlamentul European şi chiar în Consiliul economic şi social european şi în Curtea de Justiţie a Comunităţii Europene, lobbying-ul este întotdeauna prezent. În organismele a căror putere este mai slabă, lobbying-ul nu este inutil, întrucât o instituţie precum Curtea de Justiţie, dincolo de rolul său de a rezolva litigiile, exercită şi atribuţia de interpretare a articolelor din tratatele comunitare.

Această importanţă a lobby-ului comunitar este perceptibilă în special la nivelul numărului lobbyiştilor acreditaţi la Bruxelles. După opinia cea mai vehiculată, coroborată de estimările Comisiei Europene, la Bruxelles sunt recunoscuţi două mii de consultanţi în probleme de lobbying. Această cifră este însă departe de cea reală. Dacă adăugăm la aceasta reprezentanţii tuturor comunităţilor de interese, atunci am putea spune că există atâţia lobbyişti câţi funcţionari europeni.

Dezvoltarea lobbying-ul comunitar nu a urmat o traiectorie lineară. După ratificarea acordurilor de la Maastricht şi intrarea în vigoare a tratatului Uniunii Europene, lobbying-ului i se oferă noi perspective, care corespund creşterii competenţelor comunitare şi evoluţiei Europei către subsidiaritate. Aceasta înseamnă că Uniunea Europeană va putea, de acum înainte, să intervină atunci când acţiunea sa se va dovedi mai eficace decât aceea a unui alt nivel de decizie naţional sau local.

6.2.1 Comisia Europeană 

Este cea mai cunoscută instituţie comunitară. Ea deţine în procesul de decizie european un rol central de iniţiativă şi de execuţie, constituind, astfel, ţinta tuturor lobbyiştilor. Fiind de neînlocuit în materie de lobbying, Comisia nu este totuşi singura instituţie prin care se exercită competenţe mult prea importante pentru a fi socotite drept o cantitate neglijabilă. Celelalte instituţii comunitare însă (Curtea de Justiţie, Curtea de Conturi sau Consiliul economic şi social) par să ofere mai puţină atenţie acţiunilor lobbyiştilor.

 

a. Organizarea Comisiei Europene

Serviciile Comisiei sunt toate localizate la Bruxelles. Comisia este organizată în 23 de direcţii generale (unele dintre ele având competenţe speciale) a căror structură este de tip piramidal, oferindu-se, astfel, acţiunilor de lobby un larg câmp de vizibilitate. Nici o direcţie generală nu dispune însă de autoritate sau de tutelă asupra alteia. De aceea, acţiunile de lobbying, bazate pe intervenţiile de natură ierarhică, afectează modul de funcţionare a Comisiei, iar lobby-ul este expus unui eşec aproape sigur.

A face lobbying înseamnă, înainte de toate, să găseşti un bun interlocutor şi să-i furnizezi informaţia de care are nevoie, iar acest interlocutor poate fi oricare dintre funcţionarii europeni, căci toţi dispun de o veritabilă putere de influenţă. Având o vastă cultură generală şi adesea poligloţi, funcţionarii europeni consideră că audierea lobby-urilor corespunde misiunii cu care au fost învestiţi. Acest lucru se întâmplă doar atunci când lobby-ul are argumente solide din punct de vedere tehnic şi juridic.

b. Oportunitatea acţiunii de lobby

Întâietatea lobbying-ul bruxellez se explică prin competenţele pe care le exercită Comisia. Altfel spus, lobbying-ul se concretizează în urma a trei mari faze de intervenţie a Comisiei:

· faza de informare. Tratatul de la Roma a recunoscut Comisiei atribuţia exclusivă de a prezenta texte. În fiecare an, Comisia îşi publică programul de lucru, specificând priorităţile. Îndată ce un lobby ia cunoştinţă de o voinţă de legiferare, este în interesul său să-şi valorifice argumentele. În afara publicaţiilor comunitare, există şi alte surse de informare: presa europeană de specialitate, publicaţia cotidiană şi sintetică de informare comunitară, buletinele de informare şi revistele editate de sindicatele profesionale sau de Camerele de comerţ;

· faza de redactare. Textele comunitare sunt texte minuţios întocmite într-un limbaj tehnico-juridic;

· faza de arbitraj. La Bruxelles, serviciile Comisiei sunt dirijate de colegiul comisarilor desemnaţi de statele membre. Comisia numără 17 comisari; nici o acţiune de lobby nu-şi poate fundamenta strategia şi apărarea intereselor luând în calcul naţionalitatea unui comisar ori prezumând autoritatea individuală a acestora. Puterea lor este relativă atâta vreme cât luarea deciziilor are caracter colegial.

c)Marile principii de acţiune a lobbying-ului pe lângă Comisia Europeană

· Comisia nu se poate lipsi de informaţii, dar funcţionarii ei nu deţin monopolul asupra acestora;

· Comisia deţine şi poate să comunice informaţii. Informarea poate fi reciprocă; acest schimb de informaţii este specific Comunităţii, el apărând mai rar la nivelul statelor;

· Comisia acţionează după principiul transparenţei;

· Lobbying-ul cere perseverenţă;

· Lobbying-ul implică anumite costuri;

· Evaluarea lobbying-ului nu este posibilă. Originea unei decizii comunitare rezultă dintr-o strategie complexă şi din înfruntări antagonice. Nici un lobbyist nu poate să-şi atribuie la propriu o decizie sau un avantaj recunoscut. Acestea rezultă din arbitraje şi dintr-un examen global, adesea european sau mondial, al situaţiei.

a. Punctele de impact ale lobbying-ului bruxellez

Fiecare din marile competenţe ale Comisiei face obiectul acţiunilor de lobby susţinute.

· Elaborarea directivelor şi a regulamentelor. 

Importanţa acestor texte, care primează asupra legislaţiilor naţionale, a deplasat centrul de greutate al puterii parlamentelor naţionale către Comisie, singura deţinătoare a dreptului de iniţiativă. Lobby-urile au luat de mult timp cunoştinţă de acest fenomen, aşa încât principalele acţiuni de lobby sunt îndreptate împotriva proiectelor Comisiei, dar şi a procedurii legislative.

Perioada care precedă publicarea propunerii sau a proiectului este cu siguranţă cea mai propice intervenţiilor. Acestea iau forme diverse, Comitetele asociate activităţii Comisiei deţinând un loc privilegiat. În scopul garantării calităţii tehnice a deciziilor, lobby-urile (sau cel puţin unele dintre ele) sunt asociate de o manieră quasi-instituţională pentru elaborarea textelor. Există în total mai mult de 200 de comitete, care au caracter consultativ, de gestiune sau de reglementare. Aceste comitete sunt compuse din reprezentanţi ai statelor, adesea funcţionari a căror prezenţă este expres cerută. Ei sunt adesea determinaţi să solicite ajutoare exterioare furnizate de lobby-urile care se găsesc în inima procesului de decizie.

· Fondurile structurale

Stabilirea sistemelor de intervenţie destinate să remedieze dezechilibrele economice ocupă un loc important în preocupările Comisiei, acestea din urmă acordând cam o treime din bugetul său. Recent au fost create noi programe: Fondul european de coeziune în favoarea ţărilor din Est, Fondul de susţinere a pescuitului şi Fondul european de investiţii.

· Programele de cercetare

Majoritatea programelor de cercetare au fost lansate cu ajutorul acţiunilor de lobbying.

  •  Respectarea concurenţei

Plângerile privind comportamentele ilicite, abuzul de poziţie dominantă, împiedicarea liberei concurenţe se situează undeva între acţiunea penală şi aceea a lobby-ului.

6.2.2 Parlamentul european

Parlamentul european este o instituţie unică, creată pentru a exercita un control democratic asupra deciziilor comunitare.

Parlamentul dispune de un drept de amendament, care se exercită în condiţiile unei precizii şi ale unei tehnicităţi derutante pentru un profan. Transpusă în termenii lobbying-ului, activitatea Parlamentului se traduce, în privinţa intereselor economice, prin exerciţiul unei puteri vătămătoare şi prin supunerea la influenţe nefaste.

a. Organizarea Parlamentului european

Fiecare stat procedează la desemnarea parlamentarilor după propriul mod de scrutin. Ca în orice parlament, munca legislativă este în mare parte împlinită în comisii, înainte ca textele să fie examinate şi votate în faţa întregii adunări. Comisiile se reunesc la Bruxelles, în timp ce şedinţele în plen se ţin la Strasbourg, sunt specializate şi în număr de 18. Lobbyiştii sunt interesaţi mai mult de acele comisii care se ocupă cu precădere de sectorul economic şi de cel social.

b. Atribuţiile Parlamentului european

Lobbying-ul pe lângă Parlamentul european nu poate fi înţeles decât cunoscând prerogativele acestei instituţii. Atribuţiile sunt, înainte de toate, de natură juridică.

Dreptul de amendament aparţine doar Parlamentului, fiind inerent puterii legislative. Acest drept este esenţial, întrucât Parlamentul nu dispune de un veritabil mijloc de control asupra executivului european şi, ca atare, este de multe ori exercitat abuziv. Amendamentele nu pot fi depuse decât prin interpunerea unui parlamentar, dar există şi cazuri când acestea sunt întocmite în totalitate de mâna lobbyiştilor sau sunt influenţate de serviciile lor tehnice. Amendamentele adresate de lobbyist parlamentarului sunt minuţios pregătite, individualizate în funcţie de problema tratată şi poartă asupra articolelor sau alineatelor textului examinat.

Întrebările. Parlamentul poate interoga oral sau scris, cu sau fără dezbatere, Consiliul sau Comisia, adică organele care exercită puterea executivă comunitară. Această tehnică, pusă în slujba unei acţiuni de lobbying, permite frecvent deblocarea dosarelor supuse unor proceduri interminabile.

Rezoluţiile Parlamentului european. Obiectivele par adesea îndepărtate şi improprii ambiţiilor unei acţiuni de lobby.

Comisiile de anchetă şi control. Comisiile ajung rareori imediat la măsuri concrete, întrucât lobbying-ul vizează în special o acţiune de influenţă.

c. Principiile de acţiune 

Este vorba de reguli comune întregului lobby comunitar, indiferent care este situaţia vizată. Astfel, un lobbyist trebuie să aibă în vedere trei lucruri: vigilenţa, răbdarea şi realismul.

d. Informarea lobbyistului

Nici o acţiune de lobby nu poate prezuma caracterul imuabil al unui text sau evoluţia sa lineară; el trebuie să caute să se informeze în permanenţă. În toate ţările Uniunii Europene există, în egală măsură, un birou de informare a Parlamentului european, destinat să răspundă cererilor de informaţii.

e. Exercitarea mandatului parlamentar european

Parlamentul european, în exercitarea sau îndeplinirea măsurii sale, este, în mare parte, dependent de lobby-uri; el nu se poate lipsi de recomandările lobbyiştilor. Fiind conştiente de impactul deciziilor europene, grupurile de interes au intuit această miză şi utilitatea relaţiilor reciproce în cadrul schimbului de informaţii. Există însă, evident, lobby-uri cu argumente credibile, pertinente şi altele maximaliste şi mai puţin riguroase.

6.3 Consiliul Europei

Consiliul este instanţa de decizie a Comunităţii Europene, dar el nu se poate pronunţa decât asupra propunerilor Comisiei. Consiliul se reuneşte în formaţiuni specializate, care corespund structurilor ministeriale tradiţionale.

Pentru lobby-uri, puterea de decizie recunoscută Consiliului este de importanţă maximă. O activitate de lobby desfăşurată în faza negocierilor ce stau la baza lucrărilor Consiliului, nu poate avea decât un caracter aleatoriu. Textelor puse în discuţie li s-a dat deja o formă de către Comisie, aşa încât lobbying-ul este îngreunat. Ca atare, lobbying-ul (sau lobbyistul) nu poate pretinde că participă la luarea deciziilor în Consiliu, aşa cum se întâmplă în situaţia Comisiei şi a Parlamentului.

  

7. REGULI CE GUVERNEAZĂ LOBBY-UL ÎN PARLAMENTELE NAŢIONALE ALE STATELOR MEMBRE ALE UNIUNII EUROPENE

 

Informaţiile referitoare la situaţia lobby-ului şi a grupurilor de interes provin dintr-un studiu realizat de Centrul european de cercetare şi documentare parlamentară. Serviciile competente din parlamentele naţionale au furnizat datele pe baza cărora s-au întemeiat observaţiile, acestea având în vedere două aspecte: primul aspect se referă la regulile de conduită privitoare la grupurile de interes, iar al doilea aspect se referă la constituirea şi funcţionarea intergrupurilor (all-party groups), influenţa sau presiunea exercitate de acestea.

Studiul relevă faptul că în majoritatea parlamentelor europene nu există reglementări sau dispoziţii referitoare la activitatea grupurilor de interes, iar în ţări precum Spania, Irlanda, Luxembourg activitatea de acest gen nu are o pondere relevantă.

Singura Cameră ce reglementează statutul grupurilor de interes este Bundestag-ul. În anexa Regulamentului acestei Camere parlamentare sunt precizate dispoziţii cu privire la aceste grupuri “Verbände”. Astfel, ele trebuie înscrise într-un registru, fiind publicată anual o listă a tuturor acestor grupuri înscrise în registru.

În Folketing (Danemarca) există o recunoaştere de facto a grupurilor de interes.

Camera Comunelor (Anglia) a cerut în sesiunea parlamentară 1990/1991 crearea unui registru al grupurilor de presiune şi elaborarea unui cod deontologic. Raportul prezentat de comisia care a cercetat această cerere nu a propus crearea unui registru obligatoriu al grupurilor de presiune.

În majoritatea statelor nu există reglementări cu privire la intergrupurile parlamentare referitoare la organizare, funcţionare, dar în practică s-a observat constituirea acestora ocazional în interiorul parlamentelor naţionale şi faptul că se bucură de anumite facilităţi.

În Franţa, Adunarea Naţională (art.23) şi Senatul (art.5 alin.6) interzic constituirea în interiorul Camerelor a grupurilor ce apără interese particulare, locale sau profesionale. Biroul celor două Camere a autorizat crearea unui “grup de studiu” (sau grup de lucru), ce poate beneficia de anumite facilităţi.

În Senatul francez nu există nici o listă sau registru special pentru grupurile de interes. Grupurile sau organizaţiile care cer permisiunea de acces în Senat se vor adresa Preşedintelui Senatului, care poate autoriza accesul general în sălile Senatului sau accesul parţial.

Nu există un cod de conduită pentru reprezentanţii grupurilor de interes, dar unele afirmaţii jignitoare pot face obiectul recomandărilor orale sau persoanele pot fi declarate “persona non grata”, la cererea unor parlamentari.

În baza art.5 alin.6 din Regulamentul Senatului se interzice constituirea în interiorul Camerei a grupurilor ce apără interese particulare, locale sau profesionale, Biroul Senatului autorizând numai crearea “grupurilor de studiu”, ce reunesc senatori din diferite comisii permanente.

Adeziunea la un astfel de grup implică şi plata unei cotizaţii, fixată anual şi reţinută din indemnizaţia lunară a senatorilor.

Articolul 23 din Regulamentul Adunării Naţionale interzice, de asemenea, constituirea în cadrul Camerei a grupurilor ce apără interese particulare locale sau profesionale. Art.79 din acelaşi Regulament interzice, sub sancţiunea disciplinară, tuturor deputaţilor de a se folosi de calitatea lor în alte scopuri decât cele impuse de mandat. Se interzice, de asemenea, deputaţilor aderarea la un grup sau asociaţie care apără interese particulare, locale sau profesionale.

Şi în Adunarea Naţională există “grupuri de studiu”, în număr de 78, unde, pentru a adera, este suficientă manifestarea de voinţă a deputatului.

Deşi nu există reglementări privind funcţionarea lor, în Anglia există mai multe grupări, iar lista adeziunilor la cauza pentru care acestea acţionează rămâne deschisă membrilor din cele două Camere.

Nici în Belgia, pentru un moment nu există reguli cu privire la grupurile de interes sau grupurile de presiune. În Camera Reprezentativă au existat, totuşi, iniţiative individuale în acest sens. Aşa a luat fiinţă grupul interparlametar “Prietenii Tibetului”, intervenţia Camerei rezumându-se la a pune la dispoziţie săli în anumite cazuri.

În Danemarca lobbyiştii care îşi desfăşoară activitatea în interiorul Folketing-ului trebuie să fie înregistraţi, numele acestora fiind publicate în jurnalul dezbaterilor parlamentare danez (Folketingstidende). Cu privire la aceştia Camera a instituit o serie de reguli de procedură, referitoare în special la durata expunerilor, durata audiţiei etc. Materialul prezentat de deputaţi şi lobbyişti trebuie trimis în 60 de exemplare comitetului Camerei, pentru a fi studiat.

După cum am mai arătat, Germania este singurul stat ce reglementează activitatea grupurilor de presiune în Parlament.

Conform dispoziţiilor din Anexa 2 din Regulamentul de funcţionare a Bundestag-ului, în fiecare an este publicată o listă cu toate grupurile de interes. Lista publicată în 1996 în “Bundesanzieger” număra 1614 grupuri de interes.

Înscrierea este o condiţie obligatorie pentru ca reprezentanţii grupurilor să obţină un permis de acces în Parlament.

Înscrierea în registru nu conferă acestor grupuri, în mod obligatoriu, dreptul de a fi ascultaţi în timpul audierilor, Bundestag-ul putând oricând suspenda unilateral valabilitatea permisului de acces acordat.

În Grecia noţiunea de “lobby” nu este cunoscută, singurele tipuri de intergrupuri parlamentare care au existat în Parlamentul grec fiind grupurile de prietenie. Numărul acestora este de 30, iar activitatea lor se referă la promovarea 

prieteniei între membrii Parlamentului grec şi cei ai altor Parlamente. Temele de discuţie sunt variate, deputaţii putând aparţine simultan mai multor grupuri. 

Senatul şi Camera Deputaţilor Italiei nu au reglementări specifice cu privire la activitatea grupurilor de interes sau a reprezentanţilor acestor grupuri în parlamentul italian.

Asociaţiile sau organizaţiile la nivel naţional pot solicita o cartelă de acces în sediul Senatului, dar nu în sălile unde se întrunesc comisiile parlamentare.

În Olanda, Departamentul pentru Relaţii cu Publicul al Camerei furnizează reprezentanţilor grupurilor de presiune, lobby sau altor organizaţii permise de acces speciale, valabile pentru o singură zi. În cazuri excepţionale aceste permise pot fi valabile pentru maxim 2 ani.

Permisul le facilitează accesul în incinta Camerei, titularii permisului având posibilitatea să asiste la dezbateri precum şi să ia cunoştinţă de documentele adoptate.

Atât în Regulamentul Consiliului Naţional cât şi în cel al Consiliului Federal din Austria nu există reglementări cu privire la activitatea grupurilor de presiune sau de interes. Marile grupuri de interes economic care sunt denumite “parteneri sociali”, exercită o influenţă importantă. Aceste grupuri participă la pregătirea proiectelor de legi alături de alţi “parteneri sociali” şi de reprezentanţii administraţiei.

În faza parlamentară a procedurii legislative, “partenerii sociali” influenţează legislaţia prin intermediul contactelor politice şi personale pe care le au cu membrii Parlamentului.

Secţiunea 40 paragraful 1 din Regulamentul Consiliului Naţional şi Secţiunea 33 paragraf 1 din Regulamentul Consiliului Federal, abilitează comisiile să invite experţi pentru a-şi expune punctul lor de vedere cu privire la un anumit proiect de lege. În acest context, pot fi invitaţi şi reprezentanţi ai grupurilor de interes să-şi spună opinia în faţa comisiilor.

În Portugalia există reguli numai în ceea ce priveşte prezenţa membrilor grupurilor de interes şi deplasarea acestora în incinta Adunării Republicii. Singurele grupuri organizate în incinta Parlamentului sunt “grupurile de prietenie”, create în 1990, cu scopul de a dezvolta relaţiile cu alte state, de a promova programe de consultanţă şi schimburi de informaţii.

Nici în Finlanda grupurile de interes nu sunt înregistrate în Parlament şi nu există reglementări cu privire la aceste grupuri, iar manifestaţiile organizate de acestea sunt formal interzise. În cadrul activităţilor de rutină – pentru pregătirea legilor – comisiile parlamentare invită experţi pentru dezbateri, iar membrii grupurilor de interes sunt asimilaţi experţilor şi sunt deseori invitaţi să-şi exprime punctul de vedere.

În incinta Parlamentului (Eduskunta) există grupuri interparlamentare care desfăşoară activităţi din toate domeniile şi care operează pe bază de voluntariat 

(grupuri pentru apărarea drepturilor omului, cluburi de sport, grupuri de prietenie care desfăşoară activităţi culturale, politice, sociale în colaborare cu alte state).

Deşi nici în Suedia nu există reglementări cu privire la lobby, dar au existat dezbateri cu privire la acest subiect, iar lobby-ul este considerat ca un element natural şi legitim în procesul politic. Organizaţiile tradiţionale cu rol important în societatea suedeză consideră că o societate cu tradiţie în ceea ce priveşte transparenţa şi deschiderea poate compensa riscurile aparente ale activităţii de lobby.

În Riksdag există intergrupuri cu activitate religioasă, mişcări antialcoolice, grupuri pentru apărarea drepturilor omului, protecţia copilului, grupuri de vânătoare, asociaţii de bridge sau de artă. Aceste grupuri îşi stabilesc singure conduita şi regulile după care îşi desfăşoară activitatea.

În Marea Britanie, termenul de lobby a apărut acum un secol şi jumătate şi desemna grupurile de interes care încercau să influenţeze deciziile Parlamentului.

În Anglia, la Camera Comunelor nu există o listă care să cuprindă persoanele care fac lobby. În sesiunea 1990/1991 Comisia specială a cerut crearea unui registru al lobbyiştilor, precum şi a unui cod de conduită. John Major, prim-ministru în anul 1994, a creat o comisie care avea drept obiectiv examinarea preocupărilor cu privire la lobby, norme de conduită pentru participanţi, dispoziţii privitoare la activitatea financiară. Raportul comisiei a fost prezentat în mai 1995 şi nu a propus înscrierea obligatorie a lobbyiştilor într-un registru, dar a recomandat comisiei să interzică membrilor săi de a încheia acorduri folosind calitatea lor, de a menţine relaţii directe sau de a desfăşura activităţi cu societăţi sau concerne oferindu-le servicii de natură parlamentară.

Comisia Nolan, care s-a ocupat de studiu, a precizat că este imposibil să se ajungă la o definiţie satisfăcătoare a lobby-ului şi a celor ce fac lobby în opoziţie cu alte forme de activitate exterioară. Membrii comisiei s-au mulţumit să precizeze că parlamentarii trebuie să furnizeze informaţii cu privire la toate sursele exterioare de remuneraţie. Această idee a fost susţinută de către Cameră în noiembrie 1995 şi acum figurează în codul de conduită al membrilor Parlamentului, adoptat în iulie 1996.

Există un registru privitor la jurnalişti, intergrupurile parlamentare, secretariatele membrilor.

Jurnaliştii ar trebui să declare activitatea pentru care au fost acreditaţi şi toate celelalte ocupaţii pentru care sunt remuneraţi în raport cu accesul lor privilegiat în Parlament.

Membrii secretariatului, titulari ai permisului de liberă trecere, sunt secretare sau asistenţi parlamentari; aceştia sunt ţinuţi să declare toate slujbele remunerate, altele decât cele pentru care au obţinut permisul. Trebuie să declare toate vizitele în străinătate, cadourile sau alte avantaje primite în străinătate sau alte avantaje (în natură sau sejururi finanţate de Anglia).

În 1994, două asociaţii distincte de lobby au editat un cod de conduită destinat a reglementa activitatea lor. Asociaţia Consultanţilor politici profesionişti şi Institutul de Relaţii Publice au instaurat un registru de lobby profesional; este important de arătat că acest registru şi codul propus sunt facultative.

Intergrupurile parlamentare pot reţine atenţia cu privire la anumite aspecte ale vieţii publice, contribuie la informarea guvernului despre opiniile parlamentarilor şi fac servicii grupurilor de presiune promovând cauze particulare.

Camera Lorzilor

Nu există o listă oficială cu privire la lobby sau grupuri de presiune. În general în Camera Lorzilor este permis accesul membrilor săi , nu a grupurilor de interes. În noiembrie 1995 Camera Lorzilor a decis să creeze un registru al membrilor. Registrul cuprinde trei categorii: în prima categorie, obligatorie, intră lista Lorzilor ce asigură servicii remunerate comisiilor parlamentare; a doua categorie este obligatorie în aceeaşi măsură şi cuprinde lista membrilor cu interese financiare în grupurile de presiune; a treia categorie este facultativă, referitoare la interese financiare sau nu, pe care Lorzii au ales să le declare. Registrul a fost publicat în februarie 1996 şi este reeditat în fiecare an.

